
	DIREKTIVË/RREGULLORE E BE-së 
	· Rregullorja (BE) 2016/589 e Parlamentit Evropian dhe e Këshillit, datë 13 prill 2016, për një rrjet evropian të shërbimeve të punësimit (EURES), aksesin e punëtorëve në shërbimet e lëvizshmërisë dhe integrimin e mëtejshëm të tregjeve të punës, dhe që ndryshon Rregulloret (BE) nr. 492/2011 dhe (BE) nr. 1296/2013 (tabela e përputhshmërisë), e ndryshuar nga Rregullorja (BE) 2019/1149 e Parlamentit Evropian dhe e Këshillit, datë 20 qershor 2019, që themelon Autoritetin Evropian të Punës, që ndryshon Rregulloret (KE) nr. 883/2004, (BE) nr. 492/2011 dhe (BE) 2016/589 dhe që shfuqizon Vendimin (BE) 2016/344 (Tekst me rëndësi për ZEE-në dhe për Zvicrën)
· Traktati për Funksionimin e Bashkimit Evropian (TFBE), Pjesa e Tretë: Politikat e Bashkimit dhe Veprimet e Brendshme, Titulli IX: Punësimi, Nenet 145–150 (C2010/083/01);
· Vendimi i Këshillit 2000/98/KE, datë 24 janar 2000, për krijimin e Komitetit të Punësimit;
· Vendimi i Këshillit (BE) 2023/2528, datë 9 tetor 2023, mbi udhëzimet për politikat e punësimit të Shteteve Anëtare (Gazeta Zyrtare e BE-së L, 2023/2528, 14.11.2023);
· Raporti i Përbashkët për Punësimin 2023, i hartuar në zbatim të nenit 148 të Traktatit për Funksionimin e Bashkimit Evropian (TFBE);
· Rekomandimet specifike për vendet, të miratuara nga Këshilli i Bashkimit Evropian;
· Objektivat kombëtarë të paraqitur nga Shtetet Anëtare më 16 qershor 2022 në Këshillin EPSCO, në fushat e punësimit, aftësive dhe mbrojtjes sociale, në kuadër të zbatimit të Planit të Veprimit të Shtyllës Evropiane të të Drejtave Sociale (EPSR);
· Vendimi i Këshillit (BE) 2021/1868, datë 15 tetor 2021, mbi udhëzimet për politikat e punësimit të Shteteve Anëtare;
· Rekomandimi i Këshillit, datë 15 shkurt 2016, mbi integrimin e të papunëve afatgjatë në tregun e punës;
· Rekomandimi i Komisionit (BE) 2021/402, datë 4 mars 2021, mbi mbështetjen aktive efektive për punësim pas krizës së shkaktuar nga COVID-19 (EASE);
· Vendimi (BE) 2020/1782 i Parlamentit Evropian dhe i Këshillit, datë 25 nëntor 2020, që ndryshon Vendimin Nr. 573/2014/BE mbi forcimin e bashkëpunimit ndërmjet Shërbimeve Publike të Punësimit (PES);
· Rekomandimi i Këshillit, datë 30 tetor 2020, mbi “Një Urë drejt Punësimit – Forcimi i Garancisë Rinore” dhe zëvendësimin e Rekomandimit të Këshillit, datë 22 prill 2013, për krijimin e Garancisë Rinore;
· Komunikimi i Komisionit drejtuar Parlamentit Evropian, Këshillit, Komitetit Ekonomik dhe Social Evropian dhe Komitetit të Rajoneve – “Mbështetja për Punësimin e të Rinjve: Një Urë drejt Punësimit për Gjeneratën e Ardhshme”, datë 1 korrik 2020, COM/2020/276 final;
· Rekomandimi i Këshillit, datë 10 mars 2014, mbi një Kuadër Cilësie për Praktikat Profesionale (Traineeships) (Gazeta Zyrtare e BE-së C 88, 27.3.2014).

	PUBLIKIMET DHE STRATEGJITË E LIDHURA
	Strategjia Kombëtare e Punësimit dhe Aftësive 2023-2030, miratuar me VKM nr. 173, datë 24.3.2023 “Për miratimin e Strategjisë Kombëtare të Punësimit dhe Aftësive 2023-2030, planit të veprimit për zbatimin e saj, si dhe të planit të zbatimit të Garancisë Rinore 2023-2025”, i ndryshuar
Plani i Zbatimit të Garancisë Rinore 2026-2028 miratuar me VKM nr. 410, datë 3.6.2026 “Për disa ndryshime në vendimin nr. 473, datë 24.3.2023, të Këshillit të Ministrave “Për miratimine Strategjisë Kombëtare të Punësimit dhe Aftësive 2023–2030, planit të veprimit për zbatimin e saj,si dhe planit të zbatimit të garancisë rinore 2023–2025”, të ndryshuar.

	PJESA 1: PËRMBLEDHJE EKZEKUTIVE  
(Maksimumi 2 faqe)


Ligji nr. 15/2019 “Për nxitjen e punësimit”, i ndryshuar, është një ndër instrumentet kryesore për zbatimin e qëllimit të politikës “Mundësimi i punësimit të denjë për gra dhe burra nëpërmjet zbatimit të politikave gjithëpërfshirëse të tregut të punës”, në kuadër të Strategjisë Kombëtare të Punësimit 2023-2030, si dhe Planit të Zbatimit të Garancisë Rinore. 

Në përputhje me prioritetet kombëtare të politikës së punësimit dhe aftësive, si dhe angazhimeve në kuadrin e negociatave për përafrimin e legjislacionit të BE-së në kapitullin 19 “Politika Sociale dhe Punësimi”, dhe kapitullin 2 “Lëvizja e lirë e punëtorëve”, Ministria e Ekonomisë dhe Inovacionit, ka planifikuar këtë nismë ligjore, e cila fokusohet në çështjet më kritike të politikës së punësimit. 

Projektligji “Për disa shtesa dhe ndryshime në ligjin nr. 15/2019 ‘Për nxitjen e punësimit’, i ndryshuar” synon të përditësojë dhe të forcojë kuadrin ligjor të politikave të punësimit, në përputhje me zhvillimet e tregut të punës, prioritetet kombëtare për punësimin dhe aftësitë, procesin e integrimit evropian dhe nevojën për digjitalizimin e shërbimeve publike. Ndërhyrja rregullatore adreson mangësitë e konstatuara gjatë zbatimit të ligjit ekzistues, qartëson konceptet dhe përgjegjësitë institucionale dhe krijon bazën ligjore për mekanizma dhe instrumente të reja të tregut të punës.
Projektligji përditëson përkufizimet ligjore dhe zgjeron kategoritë e përfituesve. Ai përfshin si grup të veçantë “nxënësin punëmarrës” në arsimin dhe formimin profesional në formën e dyfishtë, qartëson konceptin e punëkërkuesit dhe kushtet për përfitimin e këtij statusi, si dhe riformulon “punësimin e përshtatshëm”, duke marrë parasysh kualifikimet, përvojën, gjendjen shëndetësore, vendbanimin, mundësinë e lëvizshmërisë dhe përgjegjësitë familjare ose të kujdestarisë. Gjithashtu, shërbimet dhe programet e punësimit u bëhen të aksesueshme, sipas kushteve ligjore, edhe shtetasve shqiptarë me vendbanim jashtë vendit, shtetasve të huaj dhe personave pa shtetësi që hyjnë, qëndrojnë ose synojnë të qëndrojnë ligjërisht në Shqipëri për qëllime punësimi. Terminologjia për të huajt përshtatet duke zëvendësuar konceptin e “lejes së punës” me atë të “lejes unike”.

Projektligji prezanton konceptin e “subjekteve të tregut të punës”, ku përfshihen subjekte publike dhe private, organizata jofitimprurëse dhe ndërkombëtare, institucione arsimore e formuese dhe subjekte të tjera që kontribuojnë në ofrimin ose zbatimin e shërbimeve dhe programeve të tregut të punës. Institucionit përgjegjës për punësimin dhe aftësitë i jepet mundësia të kontraktojë këto subjekte për ofrimin e shërbimeve të specializuara për grupe të veçanta ose territore të caktuara, si dhe për zbatimin e programeve aktive të tregut të punës. Shërbimet bazë të punësimit do të vijojnë të ofrohen pa pagesë, ndërsa për shërbime të specializuara ndaj punëdhënësve mund të vendosen tarifa, kriteret dhe procedurat e të cilave përcaktohen me vendim të Këshillit të Ministrave.

Një ndërhyrje e rëndësishme është harmonizimi dhe integrimi në këtë ligj i legjislacionit ekzistues për regjistrimin, verifikimitn pezullimin, çregjistrimin dhe rifitimin e statusit të punëkërkuesit dhe punëkërkuesit të papunë. Në projektligj përcaktohen detyrimet e personit të regjistruar për bashkëpunim, dhënie të informacionit të saktë, njoftim të ndryshimeve dhe pjesëmarrje në masat e aktivizimit. Refuzimi i pajustifikuar i një oferte të përshtatshme punësimi, refuzimi i masave të aktivizimit ose deklarimi i rremë mund të sjellin pezullimin ose humbjen e statusit, sipas procedurave që do të miratohen me akt nënligjor.

Fusha e programeve aktive të tregut të punës zgjerohet edhe për personat e punësuar që rrezikojnë humbjen e vendit të punës. Si shpenzime të pranueshme përfshihen kostot e lidhura drejtpërdrejt me zbatimin e programeve nga subjektet e tregut të punës, si dhe shpenzimet për zhvendosjen ose riatdhesimin e migrantëve të kthyer. 
Projektligji forcon njëkohësisht bazën ligjore të Skemës së Garancisë Rinore, duke përcaktuar përmbajtjen e planit të zbatimit, ndarjen e përgjegjësive ndërmjet institucioneve të arsimit, punësimit dhe mbrojtjes sociale, koordinimin kombëtar dhe procedurat e miratimit. Në nivel vendor parashikohet ngritja e partneriteteve ndërinstitucionale për kontaktimin, aktivizimin e hershëm dhe përfshirjen e të rinjve vulnerabël në Garancinë Rinore.

Projektligji krijon bazën ligjore për funksionimin e Observatorit të Informacionit të Tregut të Punës dhe Aftësive, si mekanizëm kombëtar digjital dhe i integruar për mbledhjen, përpunimin, analizimin dhe shpërndarjen e të dhënave. Subjektet që disponojnë të dhëna për tregun e punës dhe aftësitë do të kenë detyrimin t’i shkëmbejnë ato elektronikisht, ndërsa burimet e të dhënave, ndërveprimi me bazat shtetërore dhe nivelet e aksesit do të përcaktohen me vendim të Këshillit të Ministrave. Krahas tij, parashikohet krijimi i pasaportës digjitale të punësimit dhe aftësive, e cila do të përmbajë të dhëna për marrëdhëniet e punës, periudhat e punësimit, profesionin, kualifikimet dhe përvojën e individit dhe do të përdoret për administrimin dhe verifikimin e shërbimeve dhe programeve, duke respektuar kërkesat për mbrojtjen e të dhënave personale.

Në funksion të përafrimit me mekanizmat evropianë, institucioni përgjegjës për punësimin dhe aftësitë ngarkohet të veprojë si Zyra Kombëtare Koordinuese e Rrjetit Evropian të Shërbimeve të Punësimit, EURES, duke mbështetur shkëmbimin e informacionit, lëvizshmërinë e punëtorëve dhe bashkëpunimin me shërbimet evropiane të punësimit.

Projektligji rrit transparencën dhe përgjegjshmërinë e punëdhënësve. Punëdhënësit detyrohen të deklarojnë vendet e lira të paguara të punës dhe të publikojnë intervalin e pagës për çdo pozicion, të deklarojnë dhe përditësojnë të dhënat e marrëdhënieve të punës, si dhe të raportojnë largimet nga puna. Informacioni për largimin, përfshirë arsyen dhe të dhënat e kontaktit të punonjësit, parashikohet t’i përcillet automatikisht institucionit përgjegjës për punësimin, me qëllim mundësimin e ndërhyrjes dhe aktivizimit të hershëm. Shkeljet e këtyre detyrimeve dhe të detyrimit për kontributin e kuotave do të konstatohen dhe sanksionohen nga administrata tatimore.

Për punësimin e personave me aftësi të kufizuar vendoset një regjim tranzitor deri në anëtarësimin e Shqipërisë në Bashkimin Evropian. Gjatë kësaj periudhe, punëdhënësit do të detyrohen të punësojnë një person të kategorisë përkatëse për çdo 125 punonjës. Kur kuota nuk përmbushet, punëdhënësi do të derdhë në Fondin Social të Punësimit një kontribut mujor sa 50 për qind e pagës minimale për çdo vend të paplotësuar. Pas anëtarësimit në Bashkimin Evropian do të zbatohen kuotat e plota të përcaktuara në nenin 20 të ligjit.

Në tërësi, ndryshimet e propozuara synojnë të përmirësojnë aksesin dhe cilësinë e shërbimeve të punësimit, aktivizimin e personave të papunë dhe të grupeve vulnerabël, transparencën e tregut të punës, bashkëpunimin ndërinstitucional dhe përdorimin e të dhënave për politikëbërje. Zbatimi do të kërkojë miratimin dhe përditësimin e akteve nënligjore, zhvillimin e sistemeve digjitale, ndërveprimin e bazave të të dhënave dhe forcimin e kapaciteteve institucionale, duke siguruar njëkohësisht respektimin e legjislacionit për mbrojtjen e të dhënave personale.

 

	

	OBJEKTIVAT
Cilat janë objektivat dhe efektet e synuara të propozimit? 

Objektivat kryesore të këtij propozimi janë: 
· Përmirësimi i aksesit dhe i cilësisë së shërbimeve të punësimit, nëpërmjet zgjerimit dhe qartësimit të kategorive të përfituesve; përcaktimit më të plotë të konceptit të punëkërkuesit dhe të “punësimit të përshtatshëm”; mundësimit të ofrimit të shërbimeve të specializuara për punëdhënësit; përmirësimit të përputhjes ndërmjet kërkesës dhe ofertës për punë. 
· Zgjerimi i mbulimit të shërbimeve dhe programeve të tregut të punës për shtetasit shqiptarë me vendbanim jashtë vendit që kërkojnë të përfitojnë nga shërbimet dhe programet; shtetasit e huaj dhe personat pa shtetësi që hyjnë, qëndrojnë ose synojnë të qëndrojnë ligjërisht në Shqipëri për qëllime punësimi; personat e punësuar që rrezikojnë humbjen e vendit të punës; nxënësit punëmarrës të përfshirë në arsimin dhe formimin profesional në formën e dyfishtë. 
· Forcimi i aktivizimit të punëkërkuesve nëpërmjet rregullimit të regjistrimit të regjistrimit, verifikimit, pezullimit, çregjistrimit dhe rifitimit të statusi dhe përcaktimit të detyrimit të punëkërkuesit për bashkëpunim.
· Rritja e rolit të subjekteve të tregut të punës në ofrimin e shërbimeve dhe zbatimin e programeve, duke krijuar bazën ligjore për kontraktimin e subjekteve publike, private, jofitimprurëse, ndërkombëtare, arsimore dhe formuese, veçanërisht për ofrimin e shërbimeve për grupe të veçanta; 
mbulimin e territoreve ku shërbimi publik ka akses më të kufizuar; zbatimin e programeve aktive të tregut të punës; ofrimin e shërbimeve të specializuara dhe të personalizuara. 
· Forcimi i bazës ligjore dhe institucionale për zbatimin e Garancisë Rinore nëpërmjet përcaktimit të fazave, programeve dhe kontributit të institucioneve të arsimit, punësimit dhe mbrojtjes sociale; qartësimit të përgjegjësive për koordinimin kombëtar dhe bashkërendimin e zbatimit; ngritjes së mekanizmave të partneriteteve vendore; identifikimit, kontaktimit dhe aktivizimit të hershëm të të rinjve vulnerabël, veçanërisht të të rinjve që nuk janë në punësim, arsim ose formim dhe lehtësimit të përfshirjes së tyre në punësim, arsim, formim profesional ose masa të tjera aktivizimi. 
· Rritja e parandalimit të papunësisë, duke mundësuar që programet aktive të tregut të punës të mbështesin jo vetëm punëkërkuesit e papunë, por edhe personat e punësuar që rrezikojnë humbjen e vendit të punës, përpara se ata të kalojnë në papunësi. 
· Mbështetja e riintegrimit të migrantëve të kthyer, duke parashikuar financimin e shpenzimeve të lidhura me zhvendosjen ose riatdhesimin e tyre dhe përfshirjen e tyre në programet e tregut të punës. 
· Përmirësimi i sistemit kombëtar të informacionit mbi tregun e punës dhe aftësitë nëpërmjet institucionalizimit të Observatorit të Informacionit të Tregut të Punës dhe Aftësive, si një mekanizëm të integruar për mbledhjen, përpunimin, analizimin dhe shpërndarjen e të dhënave. 
· Digjitalizimi i historikut të punësimit dhe aftësive të individit nëpërmjet krijimit të pasaportës digjitale të punësimit dhe aftësive. 
· Përafrimi me Rrjetin Evropian të Shërbimeve të Punësimit – EURES, nëpërmjet ngritjes dhe funksionimit të Zyrës Kombëtare Koordinuese të EURES-it; krijimit të Sistemit Kombëtar të Pranimit të anëtarëve dhe partnerëve EURES dhe përcaktimit të kritereve për pranimin, mbikëqyrjen, pezullimin dhe heqjen e subjekteve nga rrjeti kombëtar. 
· Rritja e transparencës së tregut të punës dhe e përgjegjshmërisë së punëdhënësve nëpërmjet deklarimit të vendeve të lira të paguara të punës; publikimit të intervalit të pagës në shpalljet e punës; deklarimit dhe përditësimit të të dhënave për marrëdhëniet e punës; raportimit të largimeve nga puna dhe përcjelljes së informacionit pranë strukturave të punësimit; krijimit të mundësisë për ndërhyrje dhe aktivizim të hershëm të personave që humbin vendin e punës; forcimit të mekanizmave të kontrollit dhe sanksionimit. 
· Vënia në zbatim e kuotave për punësimin e personave që u përkasin grupeve të veçanta dhe operacionalizimi i Fondit Social të Punësimit, nëpërmjet vendosjes së një regjimi të zbatueshëm tranzitor deri në anëtarësimin në BE; detyrimit për punësimin e një personi të kategorisë përkatëse për çdo 125 punonjës; vendosjes së kontributit mujor në masën 50 për qind të pagës minimale për çdo vend të paplotësuar; kalimit në kuotat e plota të nenit 20 pas anëtarësimit të Shqipërisë në Bashkimin Evropian. 
· Përmirësimi i koherencës së kuadrit ligjor dhe nënligjor, nëpërmjet harmonizimit të terminologjisë me legjislacionin në fuqi; qartësimit të kompetencave të institucioneve përgjegjëse dhe shfuqizimit të dispozitave ose akteve që nuk përputhen më me kuadrin e ri.

Politika synon të arrijë rezultatet e mëposhtme: 
· rritjen e numrit të personave të aktivizuar dhe të integruar në tregun e punës; 
· rritjen e pjesëmarrjes së të rinjve, personave me aftësi të kufizuara, migrantëve të kthyer dhe grupeve të tjera të veçanta në shërbime dhe programe punësimi; 
· parandalimin dhe shkurtimin e periudhave të papunësisë; 
· përmirësimin e cilësisë, mbulimit territorial dhe personalizimit të shërbimeve të punësimit; 
· përmirësimin e koordinimit ndërmjet institucioneve qendrore, vendore, punëdhënësve dhe subjekteve të tregut të punës; 
· krijimin e të dhënave më të plota, të integruara dhe në kohë reale për hartimin e politikave; 
· uljen e barrës administrative për individët dhe institucionet përmes shërbimeve të integruara digjitale; 
· rritjen e efektivitetit të programeve aktive të tregut të punës dhe përdorimit të fondeve publike; 
· rritjen e përfshirjes sociale, të të ardhurave dhe të mirëqenies së përfituesve dhe familjeve të tyre; 
· krijimin e kushteve më të barabarta të punësimit dhe rritjen e besimit të publikut në politikat shtetërore të punësimit; 
· përgatitjen institucionale dhe teknike të Shqipërisë për pjesëmarrjen në EURES dhe integrimin gradual në tregun evropian të punës


	OPSIONET E POLITIKAVE
Cilat janë opsionet kryesore të politikave, duke përfshirë mënyrat ndaj rregullimit? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme. Duhet të përcaktoni detajet në lidhje me opsionin e preferuar.
Opsionet e mëposhtme janë vlerësuar në funksion të arritjes së objektivave të politikave:
Opsioni 0: – status quo-ja.
Opsioni 1 – jorregullator- hartimi dhe zbatimi i modeleve pilot nëpërmjet organizatave të shoqërisë civile, me mbështetjen e projekteve, për të rritur numrin dhe përfshirjen e përfituesve nga grupet e veçanta në programet aktive të tregut të punës. Kryerja e studimeve / vrojtimeve periodike për vlerësimin e nevojave për aftësi dhe përgatitja paraprake e institucionit përgjegjës për punësimin dhe aftësitë me detyrat dhe përgjegjësitë e zyrës kombëtare të koordinimit të EURES-it, deri në datën e anëtarësimit të vendit në BE.
Opsioni 2: – Hartimi dhe miratimi i një ligji të ri si bazë ligjore për një model të ri të shërbimit të punësimit.
Opsioni 3 (i preferuar): – Ndryshimi i ligjit ekzistues nr.15/2019 “Për nxitjen e punësimit”, i ndryshuar.

	ANALIZA E NDIKIMEVE
Cilat janë ndikimet e opsionit të preferuar? Kjo duhet të përfshijë ndikimet me vlerë monetare të përcaktuar dhe ndikimet pa vlerë monetare të përcaktuar mbi buxhetin dhe bizneset.

Opsioni i preferuar është ndryshimi i ligjit nr. 15/2019 “Për nxitjen e punësimit”, i ndryshuar. Ky opsion ruan qëllimin, strukturën dhe mekanizmat bazë të ligjit ekzistues, ndërkohë që plotëson mangësitë e evidentuara gjatë zbatimit të tij dhe krijon bazën ligjore për instrumente të reja të politikës së punësimit. Ndikimet e pritshme prekin buxhetin e shtetit, institucionet publike, punëdhënësit, subjektet e tregut të punës, punëkërkuesit dhe grupet e veçanta.

Në këtë fazë, vetëm disa ndikime mund të shprehen drejtpërdrejt në vlerë monetare. Përllogaritja përfundimtare kërkon të dhëna të përditësuara për numrin e punëdhënësve dhe të punonjësve sipas madhësisë së ndërmarrjes, numrin e vendeve që duhet të plotësohen sipas kuotës tranzitore, pagën minimale në fuqi, kostot e zhvillimit dhe mirëmbajtjes së sistemeve digjitale, si dhe fondet e planifikuara për Garancinë Rinore dhe programet aktive të tregut të punës.

Ndikimi mbi buxhetin e shtetit dhe institucionet publike
Projektligji pritet të krijojë kosto administrative dhe investimi për institucionin përgjegjës për punësimin dhe aftësitë dhe institucionet e tjera të përfshira. Këto lidhen kryesisht me zhvillimin, integrimin, mirëmbajtjen dhe sigurinë e sistemeve digjitale për Observatorin e Informacionit të Tregut të Punës dhe Aftësive dhe pasaportën digjitale të punësimit dhe aftësive;ndërveprimin elektronik me bazat e tjera shtetërore të të dhënave; ngritjen dhe funksionimin e Zyrës Kombëtare Koordinuese të EURES-it, forcimin e kapaciteteve njerëzore, teknike dhe organizative të institucioneve përgjegjëse; përgatitjen e akteve nënligjore, procedurave, standardeve teknike dhe materialeve informuese; kontraktimin e subjekteve të tregut të punës për ofrimin e shërbimeve të specializuara dhe zbatimin e programeve, si dhe financimin e veprimtarive të partneriteteve vendore, Garancisë Rinore, masave parandaluese për personat që rrezikojnë humbjen e vendit të punës dhe mbështetjes për migrantët e kthyer

Observatori dhe pasaporta digjitale kërkojnë krijimin ose përshtatjen e platformave të integruara dhe shkëmbimin elektronik të të dhënave me sisteme të tjera shtetërore, duke respektuar kërkesat për mbrojtjen e të dhënave personale. Kostoja e këtyre ndërhyrjeve nuk është përcaktuar në projektligj dhe duhet të përllogaritet nga institucionet përgjegjëse në bazë të arkitekturës teknike, sistemeve ekzistuese dhe burimeve njerëzore që do të angazhohen.

Garancia Rinore dhe partneritetet vendore do të kërkojnë vazhdimësinë e financimit të programeve dhe veprimtarive për identifikimin, kontaktimin, këshillimin, formimin dhe integrimin e të rinjve në tregun e punës. Projektligji përcakton ndarjen e përgjegjësive ndërmjet institucioneve të arsimit, punësimit dhe mbrojtjes sociale, ndërsa mënyrat e financimit dhe procedurat konkrete do të përcaktohen me vendim të Këshillit të Ministrave.
Zgjerimi i programeve aktive për personat që rrezikojnë humbjen e vendit të punës, financimi i shpenzimeve për zhvendosjen ose riatdhesimin e migrantëve të kthyer dhe kontraktimi i subjekteve të tregut të punës mund të sjellin nevoja shtesë financiare. Masa konkrete e këtyre kostove do të varet nga numri i përfituesve, lloji i masave të miratuara dhe kostot për njësi të programeve.

Nga ana tjetër, digjitalizimi, ndërveprimi i bazave të të dhënave dhe automatizimi i shkëmbimit të informacionit pritet të sjellin kursime administrative në periudhën afatmesme dhe afatgjatë, nëpërmjetreduktimit të dokumentacionit dhe verifikimeve manuale; shmangies së raportimit të dyfishtë; përmirësimit të identifikimit dhe profilizimit të përfituesve; kontrollit më të mirë të pjesëmarrjes dhe rezultateve të programeve, si dhe orientimit më efikas të fondeve drejt masave dhe kategorive me nevojë më të madhe.

Aktivizimi dhe punësimi i më shumë personave pritet të sjellë gjithashtu rritje të të ardhurave nga tatimet dhe kontributet e sigurimeve shoqërore dhe shëndetësore dhe, në një masë të caktuar, ulje të shpenzimeve për mbështetje sociale ose papunësi. Këto përfitime nuk mund të përllogariten në këtë fazë, pasi varen nga numri i personave që do të punësohen, niveli i pagave dhe qëndrueshmëria e punësimit.

Ndikimi financiar i kuotave dhe i Fondit Social të Punësimit
Projektligji parashikon një regjim tranzitor për zbatimin e detyrimit të punëdhënësve për punësimin e personave që u përkasin grupeve të veçanta. Deri në anëtarësimin e Shqipërisë në Bashkimin Evropian, çdo punëdhënës duhet të punësojë një person të kategorisë përkatëse për 125 punonjësit e parë dhe një person shtesë për çdo 125 punonjës të tjerë. Në rast të mosplotësimit të kuotës, punëdhënësi derdh çdo muaj në Fondin Social të Punësimit një kontribut në masën 50 për qind të pagës minimale për çdo person që duhej të kishte punësuar. Pas anëtarësimit në BE do të zbatohen kuotat e plota të nenit 20 të ligjit.

Vlera e pritshme vjetore e kontributeve mund të llogaritet sipas formulës:
Të ardhurat vjetore të Fondit = numri i vendeve të paplotësuara × 50% e pagës minimale mujore × 12 muaj.
Kjo shumë nuk përbën automatikisht kosto shtesë për buxhetin e shtetit, pasi financohet nga kontributet e punëdhënësve që nuk përmbushin kuotën. Ajo përbën një transferim nga punëdhënësit drejt Fondit Social të Punësimit dhe do të përdoret për masa që mbështesin punësimin dhe integrimin e personave me aftësi të kufizuara dhe kategorive të tjera të përcaktuara në ligj.

Ndikimi mbi bizneset

Kostot për bizneset 
Ndikimi kryesor monetar mbi bizneset lidhet me përmbushjen e kuotës së punësimit së personave me aftësi të kufizuara ose, në rast mospërmbushjeje, të detyrimit për derdhjen e kontributit në masën 50% të pagës minimale për çdo person të papunësuar. 
Punëdhënësi mund të zgjedhë ndërmjet punësimit të numrit të kërkuar të personave me aftësi të kufizuar, duke përballuar pagën, kontributet e sigurimeve dhe, sipas rastit, kostot e përshtatjes së arsyeshme të vendit të punës; ose pagesës së kontributit mujor prej 50 për qind të pagës minimale për çdo vend të paplotësuar.
Kostoja reale për secilin punëdhënës do të varet nga numri i punonjësve, numri i vendeve që rrjedhin nga kuota, numri i personave me aftësi të kufizuar të punësuar, lloji I aftësisë së kufizuar dhe nevojat për përshtatjen e arsyeshme, si dhe në varësi të nivelit t pagës minimale në fuqi.
Punëdhënësit mund të përballojnë gjithashtu kosto administrative të kufizuara për njohjen me kërkesat e reja ligjore dhe përshtatjen e procedurave të brendshme; deklarimin e vendeve të lira të paguara të punës; publikimin e intervalit të pagës në shpalljet e punës; deklarimin dhe përditësimin e të dhënave të marrëdhënieve të punës;
· raportimin e largimeve nga puna dhe transmetimin e informacionit përkatës;
· bashkëpunimin me institucionin përgjegjës për punësimin dhe sistemet e reja elektronike.
Projektligji i vendos këto detyrime për të rritur transparencën e tregut të punës dhe për të mundësuar ndërhyrjen e hershme ndaj personave që humbin vendin e punës.
Nëse raportimi realizohet nëpërmjet integrimit dhe ripërdorimit të të dhënave që punëdhënësit deklarojnë tashmë pranë administratës tatimore ose sistemeve të tjera shtetërore, kostoja shtesë administrative ka gjasa të jetë e kufizuar. Nëse kërkohet raportim i veçantë ose manual, barra administrative mund të jetë më e lartë, veçanërisht për ndërmarrjet me kapacitete më të kufizuara. Për këtë arsye, aktet nënligjore dhe zgjidhjet teknike duhet të shmangin deklarimin e dyfishtë.
Për shërbimet e specializuara që u ofrohen punëdhënësve mund të vendosen tarifa. Këto përbëjnë kosto vetëm për bizneset që zgjedhin të përdorin shërbimet përkatëse. Tarifat nuk duhet të jenë më të larta se ato për shërbime të tjera të krahasueshme të ofruara nga i njëjti institucion.

Përfitimet për bizneset
Bizneset pritet të përfitojnë nga përputhja më efikase e vendeve të lira me profilet e punëkërkuesve; aksesi i përmirësuar në informacionin rreth aftësive,profesioneve dhe ofertës së fuqisë punëtore. Gjithashtu, bizneset pritet të përfitojnë nga shërbime të specializuara dhe të personalizuara, mbështetja financiare ose teknike në kuadrin e zbatimit të programaeve aktive të tregut të punës.më i mirë në informacion mbi aftësitë, profesionet dhe ofertën e fuqisë punëtore, reduktimin e kohës dhe kostove të rekrutimit; rritje të transparencës dhe parashikueshmërisë së tregut të punës, si dhe mundësi për shkëmbimin e e vendeve të lira dhe rekrutimit nëpërmjet EURES-it. 

Kontraktimi i subjekteve private, jofitimprurëse, arsimore dhe formuese për ofrimin e shërbimeve ose zbatimin e programeve krijon gjithashtu mundësi ekonomike për këto subjekte, përmes kontratave të financuara nga fondet publike ose burime të tjera të ligjshme. Projektligji u jep atyre rol formal në ofrimin e shërbimeve për grupe të veçanta dhe territore të caktuara.


Ndikimi mbi punëkërkuesit dhe qytetarët
Ndikimi i përgjithshëm pritet të jetë pozitiv. Zgjerimi i kategorive të përfituesve dhe përmirësimi i shërbimeve pritet të rrisin aksesin në këshillim, ndërmjetësim, formim, aktivizim dhe programe punësimi për punëkërkuesit e papunë, personat e punësuar që rrezikojnë humbjen e punës, të rinjtë që nuk janë në punësim, arsim ose formim, personat me aftësi të kufizuara dhe grupet e tjera të veçanta, migrantët e kthyer, shtetasit shqiptarë me vendbanim jashtë vendit, shtetasit e huaj dhe personat pa shtetësi që kërkojnë të punojnë ligjërisht në Shqipëri dhe nxënësit punëmarrës në arsimin dhe formimin profesional të dyfishtë.

Përfitimet e pritshme përfshijnë rritjen e mundësive për punësim, shkurtimin e periudhave të papunësisë, rritjen e të ardhurave nga puna, përmirësimin e mirëqenies individuale dhe familjare dhe uljen e rrezikut të përjashtimit social..

Publikimi i intervalit të pagës në shpalljet e vendeve të punës pritet të përmirësojë informacionin e punëkërkuesve, të reduktojë asimetrinë e informacionit dhe të forcojë transparencën dhe trajtimin e barabartë gjatë rekrutimit.

Ndikimet sociale
Projektligji pritet të sjellë rritje të përfshirjes së grupeve vulnerabël në tregun e punës, përmirësim të pozitës së personave me aftësi të kufizuara dhe reduktim të diskriminimit në punësim, aktivizim më të hershëm të të rinjve dhe ulje të rrezikut të pasivitetit afatgjatë, parandalim të papunësisë afatgjatë për personat që humbin ose rrezikojnë të humbin vendin e punës, përmirësim të riintegrimit ekonomik dhe social të migrantëve të kthyer, rritje të të ardhurave, pavarësisë ekonomike dhe mirëqenies së individëve dhe familjeve, ulje të pabarazive dhe të rrezikut të varfërisë ose përjashtimit social dhe rritje të besimit të publikut në shërbimet dhe politikat shtetërore të punësimit. 
Partneritetet vendore pritet të rrisin aftësinë e institucioneve për të identifikuar dhe kontaktuar të rinjtë që nuk janë të regjistruar në shërbimin publik të punësimit dhe për t’i orientuar drejt Garancisë Rinore dhe masave të tjera të aktivizimit.

Ndikimi mbi administratën dhe qeverisjen
Projektligji qartëson kompetencat dhe rrit bashkëpunimin ndërmjet institucioneve të punësimit, arsimit, formimit profesional, mbrojtjes sociale, administratës tatimore, pushtetit vendor dhe subjekteve të tregut të punës.

Observatori pritet të përmirësojë cilësinë dhe disponueshmërinë e të dhënave për analizën e kërkesës dhe ofertës për punë; identifikimin e hendekut të aftësive, planifikimin e programeve aktive të tregut të punës, monitorimin dhe vlerësimin e rezultateve, si dhe vendimmarrjen e bazuar në evidenca.

Pasaporta digjitale pritet të lehtësojë verifikimin e historikut të punësimit, kualifikimeve dhe përvojës së individit dhe të reduktojë fragmentimin e informacionit. Përfitimet varen nga ndërveprueshmëria efektive e sistemeve dhe cilësia e të dhënave.

Ndikimi në mbrojtjen e të dhënave personale
Observatori, pasaporta digjitale dhe EURES-i përfshijnë mbledhjen, përpunimin dhe shkëmbimin e të dhënave personale dhe profesionale. Për rrjedhojë, ekzistojnë rreziqe që lidhen me aksesin e paautorizuar, përdorimin e të dhënave për qëllime të ndryshme nga ato të përcaktuara, pasaktësinë ose mospërditësimin e informacionit, shkëmbimin e të dhënave ndërmjet institucioneve dhe, në të ardhmen, me sistemet evropiane, cenimin e konfidencialitetit dhe privatësisë.

Këto rreziqe duhet të menaxhohen përmes përcaktimit të qartë të qëllimit dhe bazës ligjore të përpunimit të të dhënave, niveleve të diferencuara të aksesit, masave të sigurisë teknike dhe organizative, regjistrimit të aksesimeve, procedurave për korrigjimin e të dhënave dhe respektimit të të drejtave të subjekteve të të dhënave. Projektligji parashikon që transmetimi i aplikimeve dhe profileve përmes EURES-it të bëhet me pëlqimin e shprehur me shkrim të punëkërkuesit dhe në përputhje me legjislacionin për mbrojtjen e të dhënave personale.

Ndikimi në integrimin evropian
Projektligji është pjesërisht i përafruar me Rregulloren (BE) 2016/589 për EURES-in dhe krijon bazën institucionale dhe teknike për pjesëmarrjen e Shqipërisë në rrjet.
Në periudhën para anëtarësimit, ndikimi kryesor do të jetë përgatitja e strukturave, procedurave, kapaciteteve dhe sistemeve kombëtare. Pas pjesëmarrjes së plotë në EURES, priten përfitime nga:
· rritja e aksesit të punëkërkuesve në vendet e lira të punës në hapësirën evropiane;
· zgjerimi i mundësive të rekrutimit për punëdhënësit;
· përmirësimi i shkëmbimit të informacionit për ofertën dhe kërkesën për punë;
· rritja e standardeve dhe cilësisë së shërbimeve të punësimit;
· integrimi gradual i Shqipërisë në tregun evropian të punës.

Përmbledhja e ndikimit monetar
Ndikimet që mund të kuantifikohen ose përllogariten drejtpërdrejt janë:
· kontributi i punëdhënësve për Fondin Social të Punësimit: 50% e pagës minimale në muaj për çdo vend të paplotësuar sipas kuotës
· kostot e punësimit të personave sipas kuotës: paga, kontributet dhe kostot e mundshme të përshtatjes së vendit të punës;
· tarifat për shërbime të specializuara të kërkuara nga punëdhënësit;
· kostot publike për zhvillimin dhe mirëmbajtjen e sistemeve digjitale;
· kostot për funksionimin e EURES-it, Observatorit dhe pasaportës digjitale;
· financimi i Garancisë Rinore, partneriteteve vendore dhe programeve aktive;
· kostot e kontraktimit të subjekteve të tregut të punës;
· shpenzimet për zhvendosjen ose riatdhesimin e migrantëve të kthyer.


Vlerësimi i përgjithshëm
Në tërësi, opsioni i preferuar pritet të sjellë përfitime ekonomike, sociale dhe institucionale më të larta se kostot e zbatimit. Kostot kryesore lidhen me ngritjen e sistemeve dhe mekanizmave të rinj, administrimin e programeve dhe përmbushjen e detyrimeve nga punëdhënësit. Përfitimet pritet të materializohen përmes rritjes së punësimit dhe aktivizimit, reduktimit të kohëzgjatjes së papunësisë, përmirësimit të përputhjes së aftësive me nevojat e tregut, rritjes së transparencës, përdorimit më efikas të fondeve publike dhe përfshirjes më të madhe të grupeve vulnerabël.
Realizimi i këtyre përfitimeve do të varet nga sigurimi i financimit të nevojshëm, miratimi në kohë i akteve nënligjore, funksionimi i ndërveprimit elektronik, kapacitetet e institucioneve zbatuese, kontrolli efektiv i detyrimeve dhe mbrojtja e të dhënave personale.





	ARSYETIMI I OPSIONIT TË PREFERUAR 
Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare.


	Viti 1 -2027
	Viti 2 -2028
	Viti 3-2029

	xxx
	xxx
	xxx




	

	ZBATIMI DHE MONITORIMI
Si do të organizohen zbatimi dhe monitorimi?
Projektligji parashikon miratimin e vendimeve të caktuara të Këshillit të Ministrave, të cilat do të mundësojnë zbatimin e tij. Konkretisht ngarkohet Këshilli i Ministrave, që të miratojë aktet nënligjore për:
- për procedurat dhe mënyrën e mbledhjes së kontributit për fondin social të punësimit.
- procedurat e zbatimit të politikave dhe programeve në kuadër të Garancisë Rinore; 
- skema të reja të nxitjes së punësimit. 

Ministria përgjegjëse për çështjet e punësimit, Agjencia Kombëtare e Punësimit dhe Aftësive, Inspektorati Shtetëror i Punës dhe shërbimet sociale ngarkohen aktualisht me zbatimin e ligjit. Mbledhja e kontributeve të punëdhënësve do të kryhet nga organet tatimore, si agjentë të mbledhjes së detyrimeve.
Ministria përgjegjëse për çështjet e punësimit do të monitorojë zbatimin.





	PJESA 2: BAZA KRYESORE E ANALIZËS DHE E PROVAVE 

Ligji nr. 15/2019 “Për nxitjen e punësimit”, i ndryshuar, përbën instrumentin kryesor ligjor për organizimin dhe ofrimin e shërbimeve të punësimit, zbatimin e programeve aktive të tregut të punës dhe mbështetjen e integrimit në punësim të punëkërkuesve dhe grupeve të veçanta. Ligji u miratua fillimisht në funksion të zbatimit të Strategjisë Kombëtare për Punësim dhe Aftësi 2019–2022. Aktualisht, kuadri strategjik përkatës përbëhet nga Strategjia Kombëtare e Punësimit dhe Aftësive 2023–2030, e cila synon mundësimin e punësimit të denjë për gratë dhe burrat nëpërmjet politikave gjithëpërfshirëse të tregut të punës, zhvillimit të aftësive dhe forcimit të institucioneve përgjegjëse.
Nevoja për ndryshimin e ligjit buron nga problematikat e evidentuara gjatë zbatimit të tij, zhvillimet e reja në tregun e punës, përparësitë e politikës kombëtare të punësimit dhe aftësive, si dhe angazhimet e Shqipërisë në procesin e integrimit evropian, veçanërisht në kuadër të kapitullit 19 “Politika sociale dhe punësimi” dhe kapitullit 2 “Lëvizja e lirë e punëtorëve”. Projektligji është përafruar pjesërisht me Rregulloren (BE) 2016/589 për Rrjetin Evropian të Shërbimeve të Punësimit – EURES. 

Garancia Rinore dhe aktivizimi i të rinjve
Skema e Garancisë Rinore synon që të rinjtë e moshës 15–29 vjeç, të cilët nuk janë në arsim, punësim ose formim profesional (JAPFP), pas regjistrimit në zyrat e punësimit dhe në Garancinë Rinore, të mbështeten për të përfituar, brenda katër muajve, një ofertë cilësore punësimi, arsimi ose formimi profesional. 
Plani i Zbatimit të Garancisë Rinore është instrumenti kombëtar që përcakton reformat, fazat, programet, masat dhe kontributin e institucioneve përgjegjëse në fushën e arsimit, punësimit, formimit profesional dhe mbrojtjes sociale, me qëllim adresimin e barrierave që pengojnë aktivizimin dhe integrimin e të rinjve JAPFP. 
Ai organizon ndërhyrjet në katër faza të ndërlidhura: i) hartëzimi, që përfshin mbledhjen dhe analizimin e të dhënave për profilizimin e popullsisë JAPFP, identifikimin e nevojave të tregut të punës dhe parandalimin e braktisjes së hershme të arsimit; ii) kontaktimi, që synon identifikimin, informimin, angazhimin dhe aktivizimin e të rinjve JAPFP, veçanërisht të atyre që janë joaktivë, si dhe referimin e tyre drejt Garancisë Rinore ose shërbimeve të tjera mbështetëse; iii) përgatitja, që fillon me regjistrimin e të riut në skemë dhe përfshin vlerësimin e nevojave individuale, orientimin, këshillimin dhe ofrimin e shërbimeve të personalizuara për adresimin e pengesave që kufizojnë gatishmërinë e tij/saj për një ofertë; dhe iv) oferta, që synon kalimin e të riut/te rese drejt një mundësie cilësore punësimi, rikthimi në arsim ose pjesëmarrjeje në formim profesional, të përshtatur me profilin dhe nevojat e tij/saj. 
Projektligji synon të sigurojë vijimësinë e Garancisë Rinore përtej cikleve të veçanta të planifikimit, të qartësojë përgjegjësitë për koordinimin dhe zbatimin ndërinstitucional, të mundësojë një qasje të njëtrajtshme në të gjithë territorin dhe të forcojë monitorimin, raportimin dhe llogaridhënien për rezultatet e skemës. Përmbajtja e detajuar e Planit dhe procedurat e zbatimit të tij përcaktohen me vendim të Këshillit të Ministrave, duke ruajtur fleksibilitetin për përshtatjen periodike të masave dhe programeve me nevojat e të rinjve dhe zhvillimet e tregut të punës.
Për të mundësuar kontaktimin e të rinjve që ndodhen jashtë shërbimeve institucionale, projektligji parashikon ngritjen e mekanizmave të partneriteteve vendore në fushat e arsimit, punësimit, formimit, mbrojtjes sociale dhe partneritetit social. Këta mekanizma do të identifikojnë, kontaktojnë dhe aktivizojnë herët të rinjtë vulnerabël dhe do të lehtësojnë përfshirjen e tyre në Garancinë Rinore, në punësim, arsim, formim profesional ose masa të tjera aktivizimi.
Arritja e një numri më të madh të rinjsh, veçanërisht e atyre që janë joaktivë, jashtë regjistrave të papunësisë ose përballen me vulnerabilitete të shumëfishta, kërkon një qasje të afërt me territorin dhe bashkëpunim të qëndrueshëm ndërmjet strukturave rajonale dhe vendore të punësimit, bashkive dhe strukturave të tyre sociale e rinore, administratorëve shoqërorë, Shërbimit Social Shtetëror, strukturave dhe institucioneve të arsimit parauniversitar dhe formimit profesional, Këshillave Vendorë Rinorë, organizatave rinore dhe të shoqërisë civile, partnerëve socialë, punëdhënësve dhe aktorëve të tjerë vendorë.

Kuotat e punësimit dhe Fondi Social i Punësimit
Ligji nr. 15/2019 parashikon kuota për punësimin e personave me aftësi të kufizuara, si një instrument për nxitjen e përfshirjes së tyre në tregun e punës. Ky grup përballet me barriera të konsiderueshme për aksesin në punësim, që lidhen me hezitimin e punëdhënësve, mungesën e aksesueshmërisë dhe përshtatjes së arsyeshme të vendeve të punës, nivelin e kufizuar të shërbimeve mbështetëse dhe mospërputhjen ndërmjet aftësive të individëve dhe kërkesave të vendeve të punës.
Qëllimi i Fondit Social të Punësimit është sigurimi dhe administrimi i burimeve financiare për nxitjen e punësimit, integrimin dhe përfshirjen sociale të personave me aftësi të kufizuara, përfshirë personat që nuk dëgjojnë dhe invalidët e punës të vlerësuar pjesërisht të aftë për punë nga komisionet përkatëse.
Fondi financohet nga:
a. kontributet e punëdhënësve që nuk përmbushin detyrimin e punësimit sipas kuotave të përcaktuara në ligj;
b. të ardhura të tjera nga burime të ligjshme, përfshirë financime, grante dhe fonde që burojnë nga marrëveshjet me donatorë;
c. buxheti i shtetit.
Të ardhurat dhe kontributet e Fondit derdhen pranë Agjencisë Kombëtare të Punësimit dhe Aftësive, si institucioni përgjegjës për punësimin dhe aftësitë, dhe përbëjnë zë të veçantë në buxhetin e saj. Fondet e papërdorura gjatë vitit korrent mbarten në vitin pasardhës.

Fondi përdoret ekskluzivisht për:
· financimin e programeve për punësimin, vetëpunësimin, rehabilitimin për punë, aftësimin dhe riaftësimin profesional; 
· orientimin, këshillimin dhe shërbimet mbështetëse për punësim; 
· rikonstruksionin dhe përshtatjen e vendeve të punës; 
· programet e riintegrimit social dhe mbështetjen e familjarëve të personave me aftësi të kufizuara; 
· përshtatjen e ambienteve të punësimit, institucioneve të shërbimit dhe mjediseve të formimit, me qëllim garantimin e aksesueshmërisë dhe përshtatjes së arsyeshme; 
· nismat dhe fushatat informuese dhe ndërgjegjësuese për punësimin e personave me aftësi të kufizuara. 

Ky projektligj parashikon një regjim tranzitor për zbatimin e kuotave deri në anëtarësimin e Shqipërisë në Bashkimin Evropian. Gjatë kësaj periudhe, punëdhënësi duhet të punësojë një person të kategorisë përkatëse për 125 punonjësit e parë dhe një person shtesë për çdo 125 punonjës të tjerë. Në rast të mosplotësimit të kuotës, punëdhënësi paguan për llogari të Fondit Social të Punësimit një kontribut mujor në masën 50 për qind të pagës minimale për çdo vend të paplotësuar. Pas anëtarësimit në BE do të zbatohen kuotat e plota të parashikuara në nenin 20 të ligjit.
Kjo qasje synon të bëjë gradualisht të zbatueshëm mekanizmin, të krijojë të ardhura për Fondin dhe, njëkohësisht, të kufizojë ndikimin e menjëhershëm financiar mbi punëdhënësit.


Zgjerimi dhe modernizimi i shërbimeve të punësimit
Përvoja e zbatimit të ligjit ka evidentuar nevojën për zgjerimin e aksesit, personalizimin e shërbimeve dhe përfshirjen e aktorëve të tjerë në ofrimin e tyre. 
Shërbimi publik i punësimit nuk mund të arrijë gjithmonë me të njëjtin intensitet të gjitha grupet dhe territoret, veçanërisht personat me nevoja komplekse ose ata që nuk janë të regjistruar në strukturat e punësimit.
Për këtë arsye, projektligji prezanton konceptin e “subjekteve të tregut të punës”, ku përfshihen personat juridikë publikë dhe privatë, organizatat jofitimprurëse dhe ndërkombëtare, institucionet arsimore dhe formuese dhe subjektet e tjera që bashkëpunojnë në ofrimin ose zbatimin e shërbimeve dhe programeve. Institucioni përgjegjës për punësimin dhe aftësitë mund t’i kontraktojë këto subjekte për shërbime ndaj grupeve të veçanta, në territore të caktuara ose për zbatimin e programeve aktive të tregut të punës. 
Shërbimet bazë të punësimit për punëkërkuesit dhe punëdhënësit do të vazhdojnë të ofrohen pa pagesë. 
Për shërbime të specializuara për punëdhënësit, projektligji parashikon vendosjen e tarifave, ndërsa llojet e shërbimeve, kriteret, procedurat dhe tarifat do të përcaktohen me vendim të Këshillit të Ministrave. Punëdhënësit dhe subjektet e tregut të punës që zbatojnë programe aktive konsiderohen gjithashtu përfitues të masave mbështetëse. 

Zgjerimi i kategorive të përfituesve dhe qartësimi i terminologjisë
Ndryshimet e propozuara synojnë të përshtatin ligjin me zhvillimet ligjore dhe institucionale që kanë ndodhur pas miratimit të tij. Projektligji:
· përfshin “nxënësin punëmarrës” si kategori të veçantë në arsimin dhe formimin profesional në formën e dyfishtë; 
· zgjeron konceptin e punëkërkuesit për shtetasit shqiptarë me vendbanim jashtë vendit që kërkojnë të përfitojnë nga shërbimet dhe programet e ligjit; 
· qartëson se punëkërkuesi i papunë nuk duhet të ndjekë arsimin me kohë të plotë dhe nuk duhet të ketë mbushur moshën e pensionit të pleqërisë; 
· riformulon konceptin e “punësimit të përshtatshëm”, duke marrë në konsideratë kualifikimet, përvojën, gjendjen shëndetësore, vendbanimin, mundësinë e lëvizshmërisë dhe përgjegjësitë familjare ose të kujdestarisë; 
· zgjeron aksesin në shërbimet e punësimit për shtetasit e huaj dhe personat pa shtetësi që hyjnë, qëndrojnë ose synojnë të qëndrojnë ligjërisht në Shqipëri për qëllime punësimi; 
· zëvendëson termin “leje pune” me “leje unike”, në përputhje me legjislacionin për të huajt. 

Integrimi i rregullimit të statusit dhe aktivizimit të punëkërkuesve në legjislacionin e nxitjes së punës
Aktualisht, paralelisht me ligjin nr. 15/2019, datë 13.3.2019 “Për Nxitjen e Punësimit”, është në fuqi ligji nr. 146, datë 17.12.2015 “Për Punërkërkuesit”, i cili rregullon paralelisht në mënyrë të detajuar procedurat e regjistrimit dhe administrimit të statusit të punëkërkuesit. Për nga natyra, dispozitat e këtij ligji, rregullojnë disa aspekte të politikës së programeve aktive të tregut të punës. Në këtë kuadër, është gjykuar e nevojshme që këto dispozita të integrohen në legjislacionin e nxitjes së punësimit, duke parashikuar dhe shfuqizimin e ligjit nr. 146, datë 17.12.2015 “Për Punëkërkuesit”. 
Për këtë arsye, projektligji rregullon regjistrimin, verifikimin, pezullimin, çregjistrimin dhe rifitimin e statusit të punëkërkuesit dhe punëkërkuesit të papunë, me qëllim forcimin e marrëdhënies së ndërsjellë mes të drejtave dhe përgjegjësive të punëkërkuesit dhe shërbimit publik të punësimit, si dhe përmirësimin e cilësisë së të të dhënave dhe rritjen e efikasitetit të masave të aktivizimit. 

Parandalimi i papunësisë dhe riintegrimi i migrantëve të kthyer
Programet aktive të tregut të punës kanë qenë tradicionalisht të përqendruara te punëkërkuesit e papunë. Zhvillimet e tregut të punës tregojnë nevojën për masa parandaluese edhe për personat që janë ende të punësuar, por rrezikojnë humbjen e vendit të punës.
Projektligji zgjeron grupin e përfituesve të programeve aktive duke përfshirë këtë kategori, me qëllim ndërhyrjen përpara kalimit të personit në papunësi. Ai përfshin gjithashtu si shpenzime të pranueshme kostot që lidhen drejtpërdrejt me zbatimin e programeve nga subjektet e tregut të punës dhe shpenzimet për zhvendosjen ose riatdhesimin e migrantëve të kthyer. 
Këto masa lidhen me nevojën për reagim më të shpejtë ndaj ristrukturimit të ndërmarrjeve, lëvizjeve migratore dhe ndryshimeve në kërkesën për aftësi.

Informacioni për tregun e punës dhe digjitalizimi
Fragmentimi i të dhënave ndërmjet institucioneve dhe mungesa e një sistemi të integruar kufizojnë aftësinë për të analizuar nevojat e tregut të punës, për të identifikuar mungesat e aftësive dhe për të planifikuar programet e punësimit dhe formimit.
Projektligji institucionalizon Observatorin e Informacionit të Tregut të Punës dhe Aftësive si mekanizëm kombëtar digjital dhe të integruar për mbledhjen, përpunimin, analizimin dhe shpërndarjen e të dhënave. Subjektet që disponojnë të dhëna për tregun e punës dhe aftësitë do të kenë detyrimin t’i shkëmbejnë ato elektronikisht, ndërsa të dhënat, institucionet dhënëse, ndërveprimi me bazat e tjera dhe nivelet e aksesit do të përcaktohen me vendim të Këshillit të Ministrave. 
Krahas Observatorit, projektligji krijon pasaportën digjitale të punësimit dhe aftësive. Ajo do të pasqyrojë marrëdhëniet dhe periudhat e punësimit, profesionin, kualifikimet dhe përvojën e individit dhe do të përdoret për ofrimin, administrimin dhe verifikimin e shërbimeve dhe programeve të punësimit dhe aftësive. Platforma do të ndërveprojë me bazat shtetërore, duke respektuar legjislacionin për mbrojtjen e të dhënave personale dhe shërbimet digjitale. 

Transparenca e tregut të punës dhe ndërhyrja e hershme
Një tjetër problematikë lidhet me informacionin e paplotë për vendet e lira, pagat e ofruara dhe lëvizjet e punonjësve. Mungesa e këtij informacioni redukton efektivitetin e ndërmjetësimit dhe kufizon mundësinë e shërbimit publik të punësimit për të ndërhyrë menjëherë kur një person humbet vendin e punës.
Projektligji vendos detyrimin e punëdhënësve për:
· deklarimin e vendeve të lira të paguara; 
· publikimin e intervalit të pagës për çdo pozicion; 
· deklarimin dhe përditësimin e të dhënave të marrëdhënies së punës; 
· raportimin e largimit të punonjësve; 
· përcjelljen e informacionit te zyra përkatëse e punësimit, për të mundësuar kontaktimin dhe aktivizimin e hershëm të personit. 

Këto ndryshime synojnë të reduktojnë asimetrinë e informacionit, të përmirësojnë përputhjen ndërmjet ofertës dhe kërkesës dhe të shkurtojnë periudhën e kalimit nga humbja e punës në një punësim të ri.

Përgatitja për pjesëmarrjen në EURES
Në kuadër të procesit të anëtarësimit në Bashkimin Evropian (Kapitulli 2 — Liria e lëvizjes së punëtorëve), Republika e Shqipërisë duhet të përafrojë legjislacionin me Rregulloren (BE) 2016/589 për rrjetin evropian të shërbimeve të punësimit (EURES), të ndryshuar me Rregulloren (BE) 2019/1149 që themeloi Autoritetin Evropian të Punës (ELA). 
Ndryshimet e propozuara të ligjit nr. 15/2019 përfshijnë, ndër të tjera, komponentin EURES: caktimin e institucionit përgjegjës për punësimin dhe aftësitë (AKPA) si Zyrë Kombëtare Koordinuese, ngritjen e Sistemit Kombëtar të Pranimit të Anëtarëve dhe Partnerëve të EURES-it dhe bazën për ndërveprueshmërinë me portalin EURES. 
Dispozitat për EURES-in do të zbatohen në mënyrë të fazuar: ngritja e strukturave dhe Sistemit Kombëtar të Pranimit mund të fillojë pas hyrjes në fuqi të ligjit, ndërsa shkëmbimi i plotë me rrjetin evropian do të lidhet me anëtarësimin në BE ose me një autorizim të mëparshëm për pjesëmarrje.

Në këtë kontekst, ky projektligj aktual përfaqëson një përditësim më të gjerë të sistemit të punësimit dhe synon të:
· përmirësojë aksesin dhe cilësinë e shërbimeve; 
· zgjerojë kategoritë e përfituesve; 
· forcojë aktivizimin e punëkërkuesve dhe parandalimin e papunësisë; 
· përfshijë subjektet e tregut të punës në ofrimin e shërbimeve; 
· operacionalizojë Garancinë Rinore dhe partneritetet vendore; 
· bëjë të zbatueshme kuotat dhe Fondin Social të Punësimit; 
· digjitalizojë informacionin për punësimin dhe aftësitë; 
· rrisë transparencën dhe përgjegjshmërinë e punëdhënësve; 
· mbështesë migrantët e kthyer dhe nxënësit punëmarrës; 
· krijojë bazën institucionale dhe teknike për EURES-in. 

Ndërhyrja synon, në tërësi, një sistem më gjithëpërfshirës, të koordinuar, të digjitalizuar dhe të orientuar drejt aktivizimit, i cili mbështet punësimin e denjë, përdorimin më efikas të burimeve publike dhe integrimin gradual të Shqipërisë në tregun evropian të punës.

Problemi në shqyrtim

· Përshkruani natyrën e problemit.
· Identifikoni shkaqet e problemit.
· Përshkruani shtrirjen e problemit.
· Identifikoni grupet e prekura nga ky problem - qeveria / biznesi / shoqëria civile / qytetarët.
· Vlerësoni nëse problemi mund të trajtohet ose jo përmes një ndryshimi të politikave.

Ligji nr. 15/2019 “Për nxitjen e punësimit”, i ndryshuar, si dhe aktet nënligjore të miratuara në zbatim të tij, përbëjnë një bazë ligjore përgjithësisht të plotë dhe koherente për organizimin e shërbimeve të punësimit, zbatimin e programeve aktive të tregut të punës dhe mbështetjen e integrimit në punësim të grupeve të veçanta. 
Megjithatë, përvoja e zbatimit ka evidentuar se disa dispozita kanë nevojë të plotësohen e të përditësohen për t’iu përgjigjur zhvillimeve të tregut të punës, prioriteteve të reja të politikës së punësimit, digjitalizimit të shërbimeve publike dhe detyrimeve që rrjedhin nga procesi i integrimit evropian.
Problematikat kryesore lidhen me nevojën për të modernizuar dhe plotësuar sistemin e punësimit në disa drejtime të ndërlidhura:
· akses të pamjaftueshëm ose të paqartë në shërbimet dhe programet e punësimit për kategori të caktuara; 
· legjislacion parallel për regjistrimin, verifikimin, pezullimin, çregjistrimin dhe rifitimin e statusit të punëkërkuesit; 
· mbulim të kufizuar të shërbimeve për grupet vulnerabël dhe territoret ku shërbimi publik ka kapacitete më të kufizuara; 
· mungesë të bazës së plotë ligjore për kontraktimin e subjekteve të tregut të punës; 
· mungesë të mekanizmave vendorë për identifikimin dhe aktivizimin e të rinjve jashtë punësimit, arsimit ose formimit; 
· zbatim joefektiv të kuotave të punësimit dhe të Fondit Social të Punësimit; 
· të dhëna të fragmentuara për tregun e punës dhe aftësitë; 
· mungesë të një historiku të integruar digjital të punësimit, kualifikimeve dhe përvojës së individit; 
· nevoja për më shumë informacion e transparencë për vendet e lira, intervalet e pagave dhe largimet nga puna; 
· mungesë të bazës institucionale dhe teknike për pjesëmarrjen e Shqipërisë në EURES. 

Në dimensionin EURES, problemi qëndron në mungesën e plotë të kuadrit ligjor për pjesëmarrjen e Shqipërisë në rrjetin evropian të shërbimeve të punësimit: legjislacioni në fuqi nuk cakton Zyrën Kombëtare Koordinuese, nuk parashikon sistem pranimi për institucionet që do të ofrojnë shërbime EURES dhe nuk jep bazë ligjore për transmetimin e të dhënave në portalin EURES. Nga ky boshllëk preken punëkërkuesit (akses i kufizuar në mundësitë evropiane të punësimit dhe në informacion të mbrojtur), punëdhënësit duke përfshirë NVM-të (pa kanal të strukturuar rekrutimi evropian), AKPA (pa mandat ligjor për funksionet koordinuese) dhe qeveria (detyrim i papërmbushur i Kapitullit 2 të negociatave). Problemi është i trajtueshëm plotësisht me ndryshim politikash: me plotësimin e ligjit nr. 15/2019 dhe aktet nënligjore në zbatim të tij. 

Problemi nuk është, për rrjedhojë, vetëm mungesa e një programi ose mekanizmi të veçantë, por nevoja për përditësimin e vazhdueshëm të kuadrit ligjor për administrimin e një sistemi modern të shërbimeve të punësimit, i cili është gjithëpërfshirës, i digjitalizuar dhe me fokus  aktivizimin.

Shkaqet kryesore të problematikës lidhen me ndryshimin dhe zgjerimin e mëtejshëm të prioriteteve. Nga miratimi i ligjit në vitin 2019, si dhe disa ndryshimeve në vitin 2023, disa prioritete kyç, si Garancia Rinore, parandalimi i papunësisë, riintegrimi i migrantëve të kthyer, arsimi profesional i dyfishtë dhe aktivizimi i personave jashtë shërbimeve publike kanë marrë një rëndësi më të madhe. Ligji ekzistues nuk i mbulon plotësisht këto zhvillime.
Në vijim, mbështetja vetëm te strukturat publike të punësimit kufizon mundësinë për të ofruar shërbime të specializuara, të personalizuara dhe me shtrirje të plotë territoriale. Aktualisht, baza ligjore e përcaktuar në ligjin ekzistues dhe aktet nënligjore të miratuara në zbatim të tij nuk parashikon në mënyrë sistematike kontraktimin e subjekteve private, jofitimprurëse, arsimore, formuese dhe ndërkombëtare.
Të dhënat për punësimin, marrëdhëniet e punës, kualifikimet, aftësitë dhe vendet e lira administrohen nga institucione dhe sisteme të ndryshme. Mungesa e një mekanizmi të integruar kufizon analizën e tregut të punës, profilizimin e përfituesve, monitorimin e programeve dhe politikëbërjen e bazuar në evidenca.
Mungesa e informacionit të plotë dhe në kohë për vendet e lira, pagat e ofruara dhe largimet nga puna dobëson përputhjen ndërmjet kërkesës dhe ofertës dhe pengon aktivizimin e hershëm të personave që humbasin vendin e punës.
Në dimensionin EURES, problemi qëndron në mungesën e plotë të kuadrit ligjor për pjesëmarrjen e Shqipërisë në rrjetin evropian të shërbimeve të punësimit: legjislacioni në fuqi nuk cakton Zyrën Kombëtare Koordinuese, nuk parashikon sistem pranimi për institucionet që do të ofrojnë shërbime EURES dhe nuk jep bazë ligjore për transmetimin e të dhënave në portalin EURES. Nga ky boshllëk preken punëkërkuesit (akses i kufizuar në mundësitë evropiane të punësimit dhe në informacion të mbrojtur), punëdhënësit duke përfshirë NVM-të (pa kanal të strukturuar rekrutimi evropian), AKPA (pa mandat ligjor për funksionet koordinuese) dhe qeveria (detyrim i papërmbushur i Kapitullit 2 të negociatave). Problemi është i trajtueshëm plotësisht me ndryshim politikash: me plotësimin e ligjit nr. 15/2019 dhe aktet nënligjore në zbatim të tij.

Problemi ka shtrirje kombëtare dhe prek të gjithë sistemin e punësimit. Ai nuk kufizohet në një institucion, kategori përfituese apo territor të veçantë.
Në aspektin social, problemi prek veçanërisht:
· të rinjtë që nuk janë në punësim, arsim ose formim;
· personat me aftësi të kufizuara dhe grupet e tjera të veçanta;
· punëkërkuesit e papunë;
· personat e punësuar që rrezikojnë humbjen e vendit të punës;
· migrantët e kthyer;
· shtetasit shqiptarë me vendbanim jashtë vendit që kërkojnë të përfitojnë nga shërbimet;
· shtetasit e huaj dhe personat pa shtetësi që synojnë të punojnë ligjërisht në Shqipëri;
· nxënësit punëmarrës në arsimin dhe formimin profesional të dyfishtë.

Në aspektin institucional, problemi prek ministrinë përgjegjëse për punësimin dhe aftësitë, Agjencinë Kombëtare të Punësimit dhe Aftësive, administratën tatimore, institucionet e arsimit dhe formimit profesional, institucionet e mbrojtjes sociale, njësitë e vetëqeverisjes vendore dhe institucionet që administrojnë baza shtetërore të të dhënave.

Në aspektin ekonomik, problemi prek të gjithë punëdhënësit për sa u përket raportimit të vendeve të lira, intervaleve të pagës, marrëdhënieve të punës dhe largimeve. Ndikimi më i drejtpërdrejtë i kuotave dhe kontributeve të Fondit Social të Punësimit përqendrohet te punëdhënësit që arrijnë pragun e përcaktuar të numrit të punonjësve.
Problemi ka gjithashtu shtrirje territoriale, pasi aksesi në shërbime, mundësitë e punësimit dhe kapacitetet institucionale ndryshojnë ndërmjet qarqeve, bashkive dhe zonave urbane e rurale. Kjo justifikon kontraktimin e subjekteve të tregut të punës dhe ngritjen e partneriteteve vendore për grupet dhe territoret që nuk mbulohen në mënyrë të mjaftueshme nga strukturat ekzistuese. Projektligji lejon kontraktimin e këtyre subjekteve për grupe të veçanta dhe territore të caktuara.


[bookmark: _Toc506919734]Arsyeja e ndërhyrjes 

· Shpjegoni pse qeveria planifikon të ndërhyjë dhe pse është e nevojshme.
· Shpjegoni se çfarë shpreson të trajtojë qeveria nëpërmjet kësaj ndërhyrjeje.
· Identifikoni shkallën e ndërhyrjes së qeverisë që nevojitet për të trajtuar problemin.
· Shpjegoni se si i mbështet kjo ndërhyrje objektivat e nivelit të lartë të qeverisë.
· Rendisni punën ekzistuese që është realizuar tashmë.

[bookmark: _Toc506919735]Ndërhyrja e qeverisë është e nevojshme për të përditësuar dhe plotësuar kuadrin ligjor për nxitjen e punësimit, në përgjigje të mangësive të konstatuara gjatë zbatimit të ligjit nr. 15/2019, zhvillimeve të tregut të punës, prioriteteve të reja të politikës së punësimit dhe aftësive, digjitalizimit të shërbimeve publike dhe detyrimeve që rrjedhin nga procesi i integrimit evropian. Ligji në fuqi vazhdon të përbëjë bazën kryesore të sistemit, por nuk rregullon në mënyrë të mjaftueshme disa mekanizma, procedura dhe përgjegjësi institucionale që tashmë janë të nevojshme për funksionimin e një sistemi modern dhe gjithëpërfshirës të shërbimeve të punësimit.

Nëpërmjet ndryshimeve të propozuara, qeveria synon të trajtojë në mënyrë të integruar një sërë çështjesh, duke nisur nga qartësimi i fushës së zbatimit dhe kategorive të përfituesve. Projektligji parashikon si përfitues nxënësit punëmarrës në arsimin profesional të dyfishtë, shtetasit shqiptarë me vendbanim jashtë vendit, shtetasit e huaj dhe personat pa shtetësi që synojnë të punojnë ligjërisht në Shqipëri, si dhe personat e punësuar që rrezikojnë humbjen e vendit të punës.
Nëpërmjet këtij projektligji, qeveria synon gjithashtu të integrojë në një ligj të plotë të gjitha procedurat për regjistrimin, pezullimin dhe rifitimin e statusit të punëkërkuesit. Aktivizimi i punëkërkuesve është, gjithashtu, një synim i qartë, i parashikuar në detyrimin  parashikimin për për bashkëpunim, deklarim të saktë të informacionit, njoftim të ndryshimeve dhe pjesëmarrje në masat e dakordësuara të aktivizimit.
Një ndër synimet kryesore të këtij ligji është rritja e aksesit, cilësisë dhe mbulimit territorial të shërbimeve, nëpërmjet krijimit të bazës ligjore për kontraktimin e subjekteve publike, private, jofitimprurëse, organizatave ndërkombëtare, arsimore dhe formuese për ofrimin e shërbimeve të specializuara dhe zbatimin e programeve aktive të tregut të punës.
Më tej, ligji parashikon forcimin e zbatimit të Garancisë Rinore, nëpërmjet ngritjes së mekanizmit të rrjeteve të partneriteteve vendore ndërmjet institucioneve të arsimit, punësimit dhe mbrojtjes sociale dhe duke ngritur mekanizma të partneriteteve vendore për identifikimin, kontaktimin dhe aktivizimin e hershëm të të rinjve vulnerabël.
Parandalimi i papunësisë synohet të arrihet nëpërmjet ofrimit të mundësisë për pjesëmarrje në programet aktive të tregut të punës edhe të personave të punësuar, por që rrezikojnë humbjen e vendit të punës.  Gjithashtu synohet mbështetja e migrantëve të kthyer, duke njohur si shpenzime të pranueshme kostot e lidhura me zhvendosjen ose riatdhesimin dhe përfshirjen e tyre në programet e tregut të punës.
Me këtë projektligj, qeveria synon të nxisë operacionalizimin e kuotave të Fondit Social të Punësimit, nëpërmjet vendosjes së një regjimi tranzitor të zbatueshëm për punëdhënësit dhe përcaktimit të një kontributi tranzitor për vendet e paplotësuara. 
Nëpërmjet këtij projektligji, synohet përmirësimi i informacionit për tregun e punës dhe aftësitë, krijimi i instrumenteve digjitale, siç është Observatori i Informacionit të Tregut të Punës dhe pasaporta digjitale e punësimit dhe aftësive. 

Lidhur me pjesëmarrjen në EURES, ndërhyrja mbështetet drejtpërdrejt në detyrimet e procesit të anëtarësimit (Kapitulli 2 — Liria e lëvizjes së punëtorëve) dhe në Planin Kombëtar për Integrimin Evropian: Rregullorja (BE) 2016/589, e ndryshuar me Rregulloren (BE) 2019/1149, kërkon struktura dhe procedura kombëtare që sot mungojnë. Puna e realizuar tashmë përfshin: draftimin e nenit të ri 14/1 dhe të përkufizimeve në paketën e ndryshimeve të ligjit nr. 15/2019, draft-VKM-në e për rrjetin kombëtar EURES dhe Sistemin Kombëtar të Pranimit, tabelat e përputhshmërisë për Rregulloren dhe gjashtë vendimet zbatuese të saj, si dhe tri MoU rajonale me shërbimet homologe (Kosovë, Mali i Zi, Maqedonia e Veriut, 2025).

Problemet e identifikuara nuk mund të trajtohen në mënyrë të plotë vetëm përmes masave administrative, udhëzimeve të brendshme, projekteve ose marrëveshjeve ndërinstitucionale. Një pjesë e masave të propozuara krijojnë të drejta dhe detyrime të reja për qytetarët, punëdhënësit dhe institucionet, përpunim dhe shkëmbim të të dhënave personale, mekanizma financiarë dhe kompetenca të reja institucionale. 
Për këtë arsye, kërkohet një ndërhyrje rregullatore në nivel ligji.
Ndërhyrja duhet të realizohet në shkallë kombëtare, pasi prek sistemin e shërbimeve dhe programeve të punësimit, institucionet qendrore dhe vendore, administratën tatimore, punëdhënësit dhe subjektet e tregut të punës në të gjithë territorin. 
Megjithatë, ndërhyrja është e fokusuar dhe proporcionale: ajo nuk krijon një sistem tërësisht të ri, por ndryshon dhe plotëson ligjin ekzistues, duke ruajtur strukturat dhe mekanizmat që funksionojnë.
Për zbatimin e plotë kërkohet një ndërhyrje e kombinuar e ndryshimeve ndryshime ligjore, për vendosjen e të drejtave, detyrimeve, kompetencave dhe mekanizmave bazë, akteve nënligjore për rregullat, kriteret, procedurat, tarifat, financimin, nivelet e aksesit dhe specifikimet teknike me zhvillimin institucional dhe administrativ, për forcimin e kapaciteteve të institucioneve zbatuese dhe mekanizmave vendorë. 
Zbatimi i këtyre ndryshimeve do të kërkojë investime teknologjike për Observatorin, pasaportën digjitale të punësimit dhe aftësive dhe përgatitjen teknike për përfshirjen në EURES. 

Zbatimi i EURES-it parashikohet të bëhet me faza. Ngritja e Zyrës Kombëtare Koordinuese dhe e Sistemit Kombëtar të Pranimit fillon me hyrjen në fuqi të ligjit, ndërsa pjesëmarrja e plotë dhe shkëmbimi përmes Kanalit të Vetëm të Koordinuar lidhen me anëtarësimin në BE ose me një autorizim të mëparshëm për pjesëmarrje. Deri atëherë, institucioni përgjegjës do të zhvillojë kapacitetet teknike dhe institucionale dhe bashkëpunimin paraprak me strukturat evropiane dhe institucionet homologe.
Për kuotat e punësimit propozohet një ndërhyrje graduale dhe proporcionale. Deri në anëtarësimin në BE, punëdhënësit do të zbatojnë kuotën një person për çdo 125 punonjës, ndërsa për çdo vend të paplotësuar do të paguhet 50 për qind e pagës minimale mujore. Pas anëtarësimit do të zbatohen kuotat e plota të nenit 20.

Ndërhyrja mbështet drejtpërdrejt objektivat e Strategjisë Kombëtare të Punësimit dhe Aftësive 2023–2030, veçanërisht objektivin për mundësimin e punësimit të denjë për gra dhe burra përmes politikave gjithëpërfshirëse të tregut të punës. 
Ajo mbështet gjithashtu zbatimin e Planit të Garancisë Rinore 2026–2028, të miratuar në vitin 2026. 
Në nivel më të gjerë, ndërhyrja kontribuon në:
· rritjen e punësimit dhe pjesëmarrjes në tregun e punës; 
· përfshirjen ekonomike dhe sociale të të rinjve, personave me aftësi të kufizuara dhe grupeve të tjera vulnerabël; 
· parandalimin dhe reduktimin e papunësisë afatgjatë; 
· përmirësimin e përputhjes së aftësive me kërkesat e ekonomisë; 
· rritjen e transparencës dhe formalizimit të marrëdhënieve të punës; 
· përmirësimin e cilësisë dhe digjitalizimit të shërbimeve publike; 
· politikëbërjen e bazuar në të dhëna; 
· forcimin e bashkëpunimit ndërinstitucional dhe me pushtetin vendor; 
· rritjen e mobilitetit të fuqisë punëtore; 
· përmbushjen e angazhimeve të Shqipërisë në procesin e integrimit evropian. 

Ndërhyrja është veçanërisht e rëndësishme për Kapitullin 19 “Politika Sociale dhe Punësimi” dhe Kapitullin 2 “Lëvizja e lirë e punëtorëve”. Projektligji është përafruar pjesërisht me Rregulloren (BE) 2016/589 për EURES-in, aksesin në shërbimet e lëvizshmërisë dhe integrimin e tregjeve të punës.

Ndërhyrja mbështetet mbi një proces reformash, politikash dhe masash që kanë filluar ose janë realizuar tashmë. Puna ekzistuese përfshin:
· miratimin dhe zbatimin e ligjit nr. 15/2019 “Për nxitjen e punësimit” dhe akteve të tij nënligjore; 
· reformimin dhe forcimin e Agjencisë Kombëtare të Punësimit dhe Aftësive, me synim përmirësimin e cilësisë së shërbimeve dhe programeve të punësimit, veçanërisht për grupet e veçanta; 
· miratimin dhe zbatimin e paketës së programeve aktive të tregut të punës; 
· miratimin e Strategjisë Kombëtare të Punësimit dhe Aftësive 2023–2030 dhe të planit të saj të veprimit; 
· miratimin e Planit të Zbatimit të Garancisë Rinore 2023–2025 dhe më pas të Planit të Zbatimit 2026–2028; 
· zhvillimin e fazave fillestare dhe të pilotimit të Garancisë Rinore, së bashku me përgatitjen e institucioneve dhe mekanizmave të bashkëpunimit për identifikimin dhe aktivizimin e të rinjve; 
· zhvillimin e programeve dhe masave për mbështetjen e punësimit të personave me aftësi të kufizuara dhe përshtatjen e arsyeshme të vendeve të punës; 
· diskutimet dhe konsultimet e zhvilluara më parë me punëdhënësit dhe partnerët socialë për kuotat e punësimit dhe Fondin Social të Punësimit; 
· zhvillimin e sistemeve dhe bazave të të dhënave të administruara nga institucionet përgjegjëse për punësimin, tatimet, sigurimet, arsimin dhe kualifikimet, të cilat përbëjnë bazën për ndërveprimin e ardhshëm; 
· punën për ngritjen dhe funksionimin e Observatorit të Informacionit të Tregut të Punës dhe Aftësive; 
· punën për përafrimin e legjislacionit me acquis të BE-së dhe përgatitjen institucionale për EURES-in; 
· hartimin e projektligjit aktual dhe të raportit të vlerësimit të ndikimit, konsultimin paraprak në forume të tilla si Grupi i Menaxhimit të Integruar të Politikave “Zhvillimi i Kapitalit Njerëzor” si dhe planifikimin e konsultimit publik. 

Puna e realizuar ka krijuar themelet institucionale dhe programore të nevojshme, por nuk është e mjaftueshme për të garantuar zbatimin e plotë dhe të qëndrueshëm të mekanizmave të propozuar. Për këtë arsye, kërkohet plotësimi i kuadrit ligjor, miratimi i akteve nënligjore dhe vijimi i investimeve institucionale dhe teknike.


Objektivi i politikës

· Vendosni objektiva që korrespondojnë me problemin dhe shkaqet e tij.
· Sigurohuni që objektivat janë specifikë, të matshëm, të arritshëm, realë dhe në kohë.

Qëllimi kryesor i kësaj politike të përmirësojë aksesin dhe cilësinë e shërbimeve të punësimit, të rrisë aktivizimin dhe integrimin në tregun e punës të punëkërkuesve, në mënyrë të veçantë të të rinjve jo në arsim, punësim apo formim (JAPFP), personave me aftësi të kufizuar, të punësuarve që rrezikojnë humbjen e vendit të punës, migrantëve të kthyer si dhe punëkërkuesve nga grupet e tjera të veçanta, si dhe ngritjen e strukturave për pjesëmarrjen në EURES. 
Ky objektiv mbështet qëllimin e Strategjisë Kombëtare të Punësimit dhe Aftësive 2023–2030 për mundësimin e punësimit të denjë për gra dhe burra përmes politikave gjithëpërfshirëse të tregut të punës, si dhe zbatimin e Planit të Garancisë Rinore 2026–2028. 

Objektivat kryesorë të këtij propozimi janë:

· Përmirësimi i aksesit dhe i cilësisë së shërbimeve të punësimit, nëpërmjet zgjerimit dhe qartësimit të kategorive të përfituesve; përcaktimit më të plotë të konceptit të punëkërkuesit dhe të “punësimit të përshtatshëm”; mundësimit të ofrimit të shërbimeve të specializuara për punëdhënësit; përmirësimit të përputhjes ndërmjet kërkesës dhe ofertës për punë. 
· Zgjerimi i mbulimit të shërbimeve dhe programeve të tregut të punës për shtetasit shqiptarë me vendbanim jashtë vendit që kërkojnë të përfitojnë nga shërbimet dhe programet; shtetasit e huaj dhe personat pa shtetësi që hyjnë, qëndrojnë ose synojnë të qëndrojnë ligjërisht në Shqipëri për qëllime punësimi; personat e punësuar që rrezikojnë humbjen e vendit të punës; nxënësit punëmarrës të përfshirë në arsimin dhe formimin profesional në formën e dyfishtë. 
· Forcimi i aktivizimit të punëkërkuesve nëpërmjet rregullimit të regjistrimit të regjistrimit, verifikimit, pezullimit, çregjistrimit dhe rifitimit të statusi dhe përcaktimit të detyrimit të punëkërkuesit për bashkëpunim.
· Rritja e rolit të subjekteve të tregut të punës në ofrimin e shërbimeve dhe zbatimin e programeve, duke krijuar bazën ligjore për kontraktimin e subjekteve publike, private, jofitimprurëse, ndërkombëtare, arsimore dhe formuese, veçanërisht për ofrimin e shërbimeve për grupe të veçanta; 
mbulimin e territoreve ku shërbimi publik ka akses më të kufizuar; zbatimin e programeve aktive të tregut të punës; ofrimin e shërbimeve të specializuara dhe të personalizuara. 
· Forcimi i bazës ligjore dhe institucionale për zbatimin e Garancisë Rinore nëpërmjet përcaktimit të fazave, programeve dhe kontributit të institucioneve të arsimit, punësimit dhe mbrojtjes sociale; qartësimit të përgjegjësive për koordinimin kombëtar dhe bashkërendimin e zbatimit; ngritjes së mekanizmave të partneriteteve vendore; identifikimit, kontaktimit dhe aktivizimit të hershëm të të rinjve vulnerabël, veçanërisht të të rinjve që nuk janë në punësim, arsim ose formim dhe lehtësimit të përfshirjes së tyre në punësim, arsim, formim profesional ose masa të tjera aktivizimi. 
· Rritja e parandalimit të papunësisë, duke mundësuar që programet aktive të tregut të punës të mbështesin jo vetëm punëkërkuesit e papunë, por edhe personat e punësuar që rrezikojnë humbjen e vendit të punës, përpara se ata të kalojnë në papunësi. 
· Mbështetja e riintegrimit të migrantëve të kthyer, duke parashikuar financimin e shpenzimeve të lidhura me zhvendosjen ose riatdhesimin e tyre dhe përfshirjen e tyre në programet e tregut të punës. 
· Përmirësimi i sistemit kombëtar të informacionit mbi tregun e punës dhe aftësitë nëpërmjet institucionalizimit të Observatorit të Informacionit të Tregut të Punës dhe Aftësive, si një mekanizëm të integruar për mbledhjen, përpunimin, analizimin dhe shpërndarjen e të dhënave. 
· Digjitalizimi i historikut të punësimit dhe aftësive të individit nëpërmjet krijimit të pasaportës digjitale të punësimit dhe aftësive. 
· Përafrimi me Rrjetin Evropian të Shërbimeve të Punësimit – EURES, nëpërmjet ngritjes dhe funksionimit të Zyrës Kombëtare Koordinuese të EURES-it; krijimit të Sistemit Kombëtar të Pranimit të anëtarëve dhe partnerëve EURES dhe përcaktimit të specifikimeve teknike të ndërveprueshmërisë, të matshme nëpërmjët miratimit të akteve dhe treguesve të performancës të Vendimit Zbatues (BE) 2018/170, në përputhje me detyrimet e Kapitullit 2 të negociatave. 
· Rritja e transparencës së tregut të punës dhe e përgjegjshmërisë së punëdhënësve nëpërmjet deklarimit të vendeve të lira të paguara të punës; publikimit të intervalit të pagës në shpalljet e punës; deklarimit dhe përditësimit të të dhënave për marrëdhëniet e punës; raportimit të largimeve nga puna dhe përcjelljes së informacionit pranë strukturave të punësimit; krijimit të mundësisë për ndërhyrje dhe aktivizim të hershëm të personave që humbin vendin e punës; forcimit të mekanizmave të kontrollit dhe sanksionimit. 
· Vënia në zbatim e kuotave për punësimin e personave me aftësi të kufizuar dhe operacionalizimi i Fondit Social të Punësimit, nëpërmjet vendosjes së një regjimi të zbatueshëm tranzitor deri në anëtarësimin në BE; detyrimit për punësimin e një personi të kategorisë përkatëse për çdo 125 punonjës; vendosjes së kontributit mujor në masën 50 për qind të pagës minimale për çdo vend të paplotësuar; kalimit në kuotat e plota të nenit 20 pas anëtarësimit të Shqipërisë në Bashkimin Evropian. 
· Përmirësimi i koherencës së kuadrit ligjor dhe nënligjor, nëpërmjet harmonizimit të terminologjisë me legjislacionin në fuqi; qartësimit të kompetencave të institucioneve përgjegjëse dhe shfuqizimit të dispozitave ose akteve që nuk përputhen më me kuadrin e ri.


Përshkrimi i opsioneve të shqyrtuara

· Përshkruani opsionin e status quo-së. 
· Identifikoni dhe përshkruani të gjitha opsionet e politikave që keni marrë parasysh.
· Shpjegoni se si janë zgjedhur opsionet e renditura.  
[bookmark: _Toc496701006][bookmark: _Toc496701035][bookmark: _Toc504318163]Në funksion të arritjes së objektivave të politikës janë shqyrtuar katër opsione: ruajtja e status quo-së, ndërhyrja jorregullatore, hartimi i një ligji të ri dhe ndryshimi i ligjit ekzistues nr. 15/2019 “Për nxitjen e punësimit”, i ndryshuar.
Opsionet janë përzgjedhur duke marrë në konsideratë natyrën e problemeve të evidentuara gjatë zbatimit të ligjit, nevojën për krijimin e të drejtave dhe detyrimeve të zbatueshme, proporcionalitetin e ndërhyrjes, kohën dhe kostot e zbatimit, vazhdimësinë institucionale, si dhe aftësinë e secilit opsion për të përmbushur objektivat e Strategjisë Kombëtare të Punësimit dhe Aftësive 2023–2030, Planit të Zbatimit të Garancisë Rinore dhe angazhimeve të Shqipërisë në kuadër të integrimit evropian. Projektligji aktual synon një përditësim të gjerë të sistemit, duke përfshirë shërbimet e punësimit, aktivizimin, Garancinë Rinore, kuotat e punësimit, digjitalizimin, transparencën e tregut të punës dhe EURES-in.

Opsioni 0– Ruajtja e status quo-së
[bookmark: _Toc496701007][bookmark: _Toc496701036]Ky opsion nënkupton mosndërmarrjen e ndryshimeve ligjore dhe vijimin e zbatimit të ligjit nr. 15/2019 dhe të akteve nënligjore ekzistuese në formën aktuale.
Në këtë rast, institucionet përgjegjëse do të vijonin të ofronin shërbimet dhe programet ekzistuese të punësimit, të zbatonin programet aktive të tregut të punës dhe të administronin Garancinë Rinore dhe masat për grupet e veçanta brenda kufijve të kuadrit aktual ligjor.
Ruajtja e status quo-së nuk do të kërkonte kosto të menjëhershme shtesë për ndryshimin e legjislacionit, përgatitjen e akteve të reja nënligjore ose përshtatjen e procedurave administrative. Megjithatë, ky opsion nuk do të zgjidhte problematikat e evidentuara, pasi:
· do të mbeteshin paqartësitë në përkufizimet dhe kategoritë e përfituesve;
· nuk do të krijohej një rregullim i plotë për regjistrimin, verifikimin, pezullimin, çregjistrimin dhe rifitimin e statusit të punëkërkuesit;
· do të mungonte baza e qartë ligjore për kontraktimin e subjekteve të tregut të punës;
· nuk do të rregulloheshin në mënyrë të plotë Garancia Rinore dhe partneritetet vendore;
· programet aktive nuk do të shtriheshin qartësisht te personat që rrezikojnë humbjen e vendit të punës dhe migrantët e kthyer;
· do të vijonin vështirësitë në zbatimin e kuotave dhe funksionimin e Fondit Social të Punësimit;
· nuk do të institucionalizoheshin Observatori dhe pasaporta digjitale;
· nuk do të vendoseshin detyrimet e reja për transparencën dhe raportimin nga punëdhënësit;
· nuk do të krijohej baza institucionale dhe teknike për EURES-in.

Për rrjedhojë, ky opsion nuk është i përshtatshëm, pasi nuk adreson shkaqet ligjore dhe institucionale të problemeve dhe nuk mundëson realizimin e objektivave të politikës.

Opsioni 1 – jorregullator   
Ky opsion parashikon trajtimin e problematikave përmes masave administrative, organizative dhe programore, pa ndryshuar ligjin nr. 15/2019.
Ndërhyrjet jorregullatore mund të përfshijnë:
· hartimin dhe zbatimin e modeleve pilot në bashkëpunim me organizatat e shoqërisë civile dhe partnerë të tjerë;
· zbatimin e programeve të posaçme për grupet vulnerabël;
· zgjerimin e shërbimeve të këshillimit, ndërmjetësimit dhe aktivizimit nëpërmjet projekteve;
· kryerjen periodike të studimeve dhe vrojtimeve për nevojat e tregut të punës dhe aftësive;
· krijimin e marrëveshjeve administrative për shkëmbimin e informacionit ndërmjet institucioneve;
· përgatitjen paraprake të institucionit përgjegjës për punësimin dhe aftësitë për ushtrimin e funksioneve të Zyrës Kombëtare Koordinuese të EURES-it;
· ngritjen e kapaciteteve njerëzore dhe teknike;
· fushata informimi dhe ndërgjegjësimi për punëdhënësit dhe punëkërkuesit.

Zbatimi i këtij opsioni do të ishte i lidhur ngushtë pilotimin nëpërmjet organizatave të shoqërisë civile, rritjen e përfshirjes së grupeve të veçanta në programet aktive, kryerjen e vrojtimeve periodike dhe përgatitjen paraprake për EURES-in.
Avantazhi i këtij opsioni është fleksibiliteti dhe mundësia për të testuar modele të reja përpara zbatimit të tyre në shkallë kombëtare. Ai mund të realizohet gradualisht dhe mund të mbështetet edhe nga financimi i partnerëve të zhvillimit.
Megjithatë, ndërhyrja jorregullatore nuk mund të:
· ndryshojë ose zgjerojë kategoritë ligjore të përfituesve;
· vendosë procedura detyruese për statusin e punëkërkuesit;
· krijojë detyrime të reja për punëdhënësit;
· vendosë ose ndryshojë kuota dhe kontribute financiare;
· krijojë bazën e nevojshme ligjore për përpunimin dhe shkëmbimin e të dhënave personale;
· institucionalizojë Observatorin dhe pasaportën digjitale;
· rregullojë kontraktimin dhe financimin e subjekteve të tregut të punës;
· krijojë Sistemin Kombëtar të Pranimit të anëtarëve dhe partnerëve EURES;
· shfuqizojë ose harmonizojë dispozitat ligjore që nuk përputhen më me kuadrin e ri.

Rezultatet e këtij opsioni do të ishin të pjesshme, të kufizuara në kohë ose territor dhe të varura nga burimet administrative dhe financimi i projekteve. Ai mund të shërbejë si masë plotësuese për zbatimin e politikës, por jo si alternativë e mjaftueshme ndaj ndryshimit ligjor.

Opsioni 2– Hartimi dhe miratimi i një ligji të ri. 
Ky opsion parashikon shfuqizimin e ligjit nr. 15/2019 dhe hartimin e një ligji tërësisht të ri për nxitjen e punësimit dhe funksionimin e shërbimeve dhe programeve të tregut të punës. Ligji i ri mund të ristrukturonte në mënyrë të plotë kuadrin ligjor dhe të përfshinte në një akt të vetëm: kategoritë e përfituesve; sistemin e shërbimeve të punësimit; regjistrimin dhe aktivizimin e punëkërkuesve; programet aktive të tregut të punës; rolin e subjekteve publike dhe private; Garancinë Rinore dhe partneritetet vendore; kuotat e punësimit dhe Fondin Social të Punësimit; Observatorin dhe pasaportën digjitale; detyrimet e punëdhënësve; strukturat dhe funksionet e EURES-it. Avantazhi i këtij opsioni do të ishte mundësia për riorganizimin e plotë dhe sistematik të legjislacionit dhe shmangien e ndryshimeve të shumta të shpërndara në ligjin ekzistues.
Megjithatë, hartimi i një ligji të ri nuk vlerësohet proporcional me natyrën e problemeve, sepse struktura dhe një pjesë e konsiderueshme e dispozitave të ligjit nr. 15/2019 mbeten të vlefshme dhe të zbatueshme; problemet e identifikuara mund të trajtohen përmes shtesave dhe ndryshimeve të fokusuara.
Nga ana tjetër, një ligj i ri do të kërkonte më shumë kohë për hartim, konsultim, miratim dhe zbatim. Do të kërkonte rishikimin e plotë të akteve nënligjore, procedurave, formularëve dhe sistemeve ekzistuese; do të rriste kostot administrative dhe nevojën për trajnim; mund të krijonte pasiguri juridike dhe ndërprerje gjatë kalimit nga kuadri aktual në kuadrin e ri, si dhe do të vononte zbatimin e masave urgjente, veçanërisht atyre që lidhen me Garancinë Rinore, kuotat, digjitalizimin dhe përgatitjen për EURES-in.
Për këtë arsye, ky opsion është i mundshëm nga pikëpamja juridike, por më i kushtueshëm, më i ngadalshëm dhe më pak proporcional sesa ndryshimi i ligjit ekzistues.

Opsioni 3 – Ndryshimi i ligjit ekzistues nr. 15/2019 “Për nxitjen e punësimit”, i ndryshuar – opsioni i preferuar
Ky opsion parashikon ruajtjen e strukturës dhe mekanizmave bazë të ligjit nr. 15/2019, duke bërë shtesat, ndryshimet, harmonizimet dhe shfuqizimet e nevojshme për të adresuar problematikat e evidentuara.
Nëpërmjet këtij opsioni propozohet përditësimi i përkufizimeve dhe zgjerimi i kategorive të përfituesve; përfshirja e nxënësit punëmarrës në arsimin profesional të dyfishtë; riformulimi i “punësimit të përshtatshëm”; zgjerimi i aksesit për shtetasit shqiptarë jashtë vendit, të huajt dhe personat pa shtetësi; përcaktimi i konceptit të subjekteve të tregut të punës dhe kontraktimi i tyre; ruajtja e shërbimeve bazë pa pagesë dhe rregullimi i shërbimeve të specializuara për punëdhënësit; rregullimi i plotë i statusit dhe detyrimeve të punëkërkuesit; zgjerimi i programeve aktive për personat që rrezikojnë humbjen e punës; mbështetja për zhvendosjen ose riatdhesimin e migrantëve të kthyer; forcimi i bazës ligjore për Garancinë Rinore dhe partneritetet vendore; ngritja e Zyrës Kombëtare Koordinuese të EURES-it dhe Sistemit Kombëtar të Pranimit; institucionalizimi i Observatorit dhe pasaportës digjitale; vendosja e detyrimeve të punëdhënësve për vendet e lira, intervalin e pagës dhe largimet; zbatimi tranzitor i kuotës prej një personi për çdo 125 punonjës dhe i kontributit prej 50 për qind të pagës minimale për çdo vend të paplotësuar; harmonizimi i akteve nënligjore, si dhe shfuqizimi i dispozitave që nuk përputhen me kuadrin e ri. 
Avantazhet kryesore të këtij opsioni janë:
· adreson drejtpërdrejt problemet dhe shkaqet e identifikuara; 
· krijon bazën ligjore për të drejta, detyrime, kompetenca dhe mekanizma financiarë; ruan vazhdimësinë juridike dhe institucionale; 
· lejon përdorimin dhe përshtatjen e strukturave dhe sistemeve ekzistuese; 
· kërkon më pak kohë dhe burime sesa hartimi i një ligji tërësisht të ri;
· mundëson zbatim të fazuar të kuotave dhe EURES-it; 
· krijon bazën për miratimin e akteve të detajuara nënligjore; 
· siguron qëndrueshmëri më të madhe sesa masat jorregullatore dhe projektet pilot;
· mbështet objektivat strategjikë të punësimit, përfshirjes sociale, digjitalizimit dhe integrimit evropian. 

Kostot e këtij opsioni lidhen kryesisht me hartimin dhe zbatimin e akteve nënligjore, përshtatjen e procedurave, zhvillimin e sistemeve digjitale, forcimin e kapaciteteve institucionale dhe përmbushjen e detyrimeve të reja nga punëdhënësit. 
Megjithatë, këto kosto konsiderohen proporcionale me rezultatet e pritshme dhe më të ulëta se kostot që do të shkaktonte hartimi dhe zbatimi i një ligji të ri.



Vlerësimi i opsioneve/analizimi i ndikimeve

· [bookmark: _Hlk506916825]Identifikoni se kush preket.
· Identifikoni llojet e ndikimeve për secilin grup të prekur; bëni dallimin midis ndikimeve të drejtpërdrejta dhe jo të drejtpërdrejta.
· Për ndikimet e drejtpërdrejta:
 
· Përshkruani nga ana cilësore ndikimet e drejtpërdrejta mbi grupet e prekura.
· Analizoni nga ana sasiore ndikimet më të rëndësishme të drejtpërdrejta.
· Përcaktoni vlerën monetare të ndikimeve më të rëndësishme të drejtpërdrejta aty ku është e mundur (shih aneksin 1/a për tabelën që mund të përdorni).
· Analizoni ndikimin mbi ndërmarrjet e vogla dhe të mesme.

· Për ndikimet jo të drejtpërdrejta:

· Përshkruani nga ana cilësore ndikimet jo të drejtpërdrejta mbi grupet e prekura.
· Analizoni ndikimin mbi konkurrencën.  

· Diskutoni kufizimin e analizës:

· [bookmark: _Hlk506917230]Jepni supozimet në të cilat janë bazuar parashikimet dhe risqet, të cilave ato u nënshtrohen.
· Tregoni sa të forta, të pavarura dhe të rëndësishme janë provat që mbështesin supozimet.
· Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.

· Përmblidhni vlerësimin e opsioneve:
 
·  Paraqisni një pasqyrë përmbledhëse të të gjitha ndikimeve të opsioneve të analizuara.
· Shpjegoni se si ndikimet e të gjitha opsioneve të analizuara krahasohen me njëra-tjetrën.
· Paraqisni përllogaritjet më të mira të përgjithshme neto të ndikimit me vlerë monetare të përcaktuar për çdo opsion (shih aneksin 1/b për tabelën që mund të përdorni). 
[bookmark: _Toc506919738]
Analiza përqendrohet te ndikimet mbi institucionet publike, punëdhënësit dhe bizneset, punëkërkuesit dhe grupet e veçanta, subjektet e tregut të punës, familjet dhe shoqërinë.  secilin grup janë dalluar ndikimet e drejtpërdrejta nga ndikimet jo të drejtpërdrejta, si dhe kostot dhe përfitimet që mund të përcaktohen në vlerë monetare.

Grupet kryesore të prekura janë:
1. Qeveria dhe institucionet publike, veçanërisht:
· ministria përgjegjëse për punësimin dhe aftësitë;
· institucioni përgjegjës për punësimin dhe aftësitë;
· administrata tatimore;
· strukturat rajonale dhe vendore të institucionit përgjegjës për punësimin dhe aftësitë
· njësitë e vetëqeverisjes vendore;
· institucionet që administrojnë bazat shtetërore të të dhënave;
· organet konsultative dhe koordinuese për politikat e punësimit dhe EURES-in.

2. Punëdhënësit dhe bizneset, përfshirë ndërmarrjet e vogla dhe të mesme, të cilat preken nga:
· detyrimet për deklarimin e vendeve të lira;
· publikimi i intervalit të pagës;
· përditësimi i të dhënave të marrëdhënieve të punës;
· raportimi i largimeve nga puna;
· kuotat e punësimit dhe kontributi për Fondin Social të Punësimit;
· tarifat e mundshme për shërbimet e specializuara;
· mundësitë për të përfituar nga programet aktive dhe shërbimet e ndërmjetësimit.

3. Punëkërkuesit dhe qytetarët, veçanërisht:
· punëkërkuesit e papunë;
· personat e punësuar që rrezikojnë humbjen e vendit të punës;
· të rinjtë që nuk janë në punësim, arsim ose formim;
· personat me aftësi të kufizuara dhe grupet e tjera të veçanta;
· migrantët e kthyer;
· shtetasit shqiptarë me vendbanim jashtë vendit;
· shtetasit e huaj dhe personat pa shtetësi që synojnë të punojnë ligjërisht në Shqipëri;
· nxënësit punëmarrës në arsimin dhe formimin profesional të dyfishtë.
4. Subjektet e tregut të punës, përfshirë subjektet publike dhe private, organizatat jofitimprurëse dhe ndërkombëtare, institucionet arsimore dhe formuese dhe subjektet e tjera që mund të kontraktohen për ofrimin e shërbimeve dhe zbatimin e programeve.

5. Familjet, komunitetet dhe shoqëria, të cilat preken nga ndryshimet në nivelin e punësimit, të ardhurat, përfshirjen sociale, varfërinë dhe barazinë e mundësive.

Projektligji zgjeron kategoritë e përfituesve, rregullon statusin e punëkërkuesit dhe krijon bazën për përfshirjen e subjekteve të tregut të punës në ofrimin e shërbimeve.

Ndikimet e drejtpërdrejta të Opsionit 3

Ndikimet mbi qeverinë dhe institucionet publike
Institucionet publike do të kenë detyrimin të: hartojnë dhe miratojnë aktet nënligjore të nevojshme; përshtatin procedurat për regjistrimin dhe aktivizimin e punëkërkuesve; zhvillojnë ose përshtatin sistemet elektronike; krijojnë ndërveprimin ndërmjet bazave shtetërore të të dhënave; administrojnë Observatorin e Informacionit të Tregut të Punës dhe Aftësive; krijojnë dhe administrojnë pasaportën digjitale të punësimit dhe aftësive; ngrenë dhe funksionalizojnë Zyrën Kombëtare Koordinuese dhe Sistemin Kombëtar të Pranimit të EURES-it; koordinojnë Garancinë Rinore dhe partneritetet vendore; kontraktojnë dhe monitorojnë subjektet e tregut të punës; administrojnë kuotat dhe kontributet e Fondit Social të Punësimit; kontrollojnë dhe sanksionojnë mosrespektimin e detyrimeve të punëdhënësve.

Këto masa do të sjellin rritje të ngarkesës administrative dhe nevojë për kapacitete të reja teknike, njerëzore dhe organizative. Në të njëjtën kohë, ndërveprimi elektronik dhe automatizimi pritet të reduktojnë verifikimet manuale, dokumentacionin e përsëritur dhe kohën e përpunimit të shërbimeve.
Ndikimet sasiore dhe monetare
Kostot e drejtpërdrejta për buxhetin lidhen me:
· zhvillimin dhe mirëmbajtjen e Observatorit;
· zhvillimin e pasaportës digjitale;
· integrimin me bazat shtetërore;
· sigurinë kibernetike dhe mbrojtjen e të dhënave;
· ngritjen dhe funksionimin e strukturave të EURES-it;
· trajnimin e stafit;
· financimin e partneriteteve vendore;
· kontraktimin e subjekteve të tregut të punës;
· financimin e programeve për personat që rrezikojnë papunësinë;
· mbështetjen për migrantët e kthyer;
· vijimin e financimit të Garancisë Rinore.

Vlera e këtyre kostove nuk mund të përcaktohet në këtë fazë, sepse dokumentet nuk përmbajnë: specifikimet përfundimtare teknike të sistemeve; numrin e sistemeve dhe bazave që do të ndërveprojnë; numrin e punonjësve shtesë që mund të nevojiten; kostot për zhvillim, licencim, mirëmbajtje dhe siguri; numrin e përfituesve dhe koston për njësi të masave të reja.
Këto kosto duhet të përcaktohen në planifikimin buxhetor dhe gjatë hartimit të akteve nënligjore dhe specifikimeve teknike. Drafti i RIA-s evidenton se sistemet digjitale, funksionimi i EURES-it, kontraktimi i subjekteve dhe zgjerimi i programeve mund të krijojnë nevoja shtesë financiare, të cilat nuk janë ende të kuantifikuara.

Përfitimet e drejtpërdrejta buxhetore mund të përfshijnë:
· rritjen e kontributeve të sigurimeve dhe të ardhurave tatimore nga personat e punësuar;
· uljen e mundshme të pagesave të papunësisë dhe mbështetjes sociale;
· kursime administrative nga digjitalizimi;
· përmirësimin e kontrollit dhe reduktimin e përfitimeve të padrejta;
· përdorimin më të mirë të fondeve për programet aktive.

Megjithatë, këto përfitime nuk mund të monetarizohen pa të dhëna për numrin e punësimeve shtesë, nivelin e pagave, kohëzgjatjen e punësimit dhe reduktimin faktik të përfitimeve sociale.
Kontributet e punëdhënësve për Fondin Social të Punësimit janë të ardhura për Fondin, por nga pikëpamja e analizës ekonomike përbëjnë kryesisht një transferim financiar nga bizneset drejt sektorit publik, jo një përfitim neto për shoqërinë.

Ndikimet mbi punëdhënësit dhe bizneset
Punëdhënësit do të preken nga detyrimet për: deklarimin e vendeve të lira të paguara; publikimin e intervalit të pagës në shpallje; deklarimin dhe përditësimin e të dhënave të marrëdhënies së punës; raportimin e largimeve nga puna; bashkëpunimin me strukturat e punësimit; përmbushjen e kuotës së punësimit ose pagesën e kontributit për vendet e paplotësuara.
Këto detyrime krijojnë kosto familjarizimi dhe përshtatjeje të procedurave të brendshme. Kostoja do të jetë më e ulët kur raportimi realizohet përmes të dhënave që bizneset deklarojnë tashmë në sistemet tatimore dhe më e lartë kur kërkohet raportim i veçantë ose manual.

Nga ana tjetër, bizneset do të përfitojnë nga përputhja më e mirë ndërmjet vendeve të lira dhe profileve të punëkërkuesve; aksesi kses më i shpejtë në kandidatë; shërbime të specializuara; programe subvencionuese dhe mbështetëse; informacion më i plotë për tregun e punës dhe aftësitë; reduktim i kohës dhe kostove të rekrutimit; mundësi për të përdorur shërbimet e ardhshme të EURES-it; mbështetje për punësimin dhe përshtjen e vendeve të punës për personat me aftësi të kufizuara.
Ndikimi monetar i kuotës
Gjatë periudhës tranzitore, punëdhënësi duhet të punësojë:
· një person të kategorisë përkatëse për 125 punonjësit e parë; dhe
· një person shtesë për çdo 125 punonjës të tjerë.

Kur kuota nuk plotësohet, kontributi mujor është:
Kontributi mujor = numri i vendeve të paplotësuara × 50% e pagës minimale mujore.
Kostoja vjetore është:
Kostoja vjetore = numri i vendeve të paplotësuara × 50% e pagës minimale mujore × 12.
Në rast se punëdhënësi e plotëson kuotën përmes punësimit, kostoja përfshin:

Kostoja e punësimit = paga bruto + kontributet e punëdhënësit + kostot e mundshme të rekrutimit, trajnimit dhe përshtatjes së arsyeshme të vendit të punës – mbështetja e përfituar nga programet publike.
Projektligji përcakton kuotën tranzitore dhe kontributin prej 50 për qind të pagës minimale për çdo vend të paplotësuar.
Nuk është e mundur të llogaritet vlera totale e ndikimit pa të dhëna të përditësuara për: numrin e punëdhënësve me 125 ose më shumë punonjës; numrin total të punonjësve në secilin subjekt; numrin aktual të personave të kategorisë përkatëse të punësuar; numrin e vendeve që do të rezultojnë të paplotësuara; pagën minimale të zbatueshme në periudhën e analizës; nivelin e përmbushjes vullnetare të kuotës.
Përllogaritjet e mëparshme, të bazuara në një person për çdo 25 punonjës dhe në kontributin sa paga minimale e plotë, nuk mund të transferohen te regjimi i ri prej një personi për çdo 125 punonjës dhe 50 për qind të pagës minimale.

Tarifat për shërbimet e specializuara
Punëdhënësit mund të përballojnë tarifa për shërbimet e specializuara që zgjedhin të marrin nga institucioni përgjegjës. Ky ndikim: është i drejtpërdrejtë dhe monetar; prek vetëm punëdhënësit që përdorin shërbimet; nuk mund të kuantifikohet pa përcaktimin e llojeve të shërbimeve, tarifave dhe kërkesës së pritshme, ndërkohë që shërbimet bazë të punësimit vijojnë të ofrohen pa pagesë.

Ndikimi mbi ndërmarrjet e vogla dhe të mesme
Me përcaktimin e kuotës dhe kontributit tranzitor, ndërmarrjet e vogla dhe të mesme nuk preken nga detyrimi për punësimin e personave me aftësi të kufizuara, pasi ndikimi i kuotës 
Ndikimi i kuotës përqendrohet tek punëdhënësit që arrijnë pragun prej 125 punonjësish. Për rrjedhojë, ndërmarrjet nën këtë prag nuk do të kenë kosto të drejtpërdrejtë nga kuota tranzitore ose nga kontributi për vendet e paplotësuara. Ndërmarrjet e mesme ose subjektet që kalojnë pragun mund të preken drejtpërdrejt, në varësi të numrit të punonjësve.
Detyrimet e raportimit zbatohen më gjerësisht për punëdhënësit, pavarësisht madhësisë. Për ndërmarrjet e vogla, të cilat mund të kenë kapacitete më të kufizuara administrative dhe teknike, kostoja relative e familjarizimit dhe raportimit mund të jetë më e lartë sesa për ndërmarrjet e mëdha.
Ky ndikim duhet të kufizohet përmes:
· përdorimit të sistemeve ekzistuese të deklarimit;
· shmangies së raportimit të dyfishtë;
· formularëve dhe procedurave të thjeshta;
· udhëzimeve dhe asistencës teknike;
· afateve të arsyeshme për përshtatje;
· ofrimit digjital të shërbimeve;
· proporcionalitetit në kontroll dhe sanksionim.
Nga ana e përfitimeve, ndërmarrjet e vogla dhe të mesme mund të përfitojnë më shumë proporcionalisht nga ndërmjetësimi publik, shërbimet e rekrutimit, programet subvencionuese dhe informacioni mbi tregun e punës, pasi zakonisht kanë më pak burime të brendshme për rekrutim dhe trajnim.
Nuk disponohen të dhëna të mjaftueshme për të përcaktuar: numrin e ndërmarrjeve sipas kategorisë së madhësisë që do të preken; kohën mesatare të nevojshme për përmbushjen e detyrimeve; koston administrative për një ndërmarrje; përfitimin monetar nga ulja e kostove të rekrutimit.

Ndikimet mbi punëkërkuesit dhe grupet e veçanta
Punëkërkuesit do të përfitojnë nga: akses më i gjerë në shërbime; qartësim i statusit dhe i kushteve të përfitimit; ndërmjetësim më i mirë; publikim i intervalit të pagës; shërbime të personalizuara; aktivizim më i hershëm pas humbjes së punës; regjistrim më të plotë të historikut të punësimit dhe aftësive; mundësi më të mëdha për pjesëmarrje në programet aktive, si dhe, në perspektivë, akses në mundësitë e punësimit përmes EURES-it.
Personat e punësuar që rrezikojnë humbjen e vendit të punës mund të mbështeten përpara kalimit në papunësi. Migrantët e kthyer mund të përfitojnë nga mbështetja për zhvendosje, riatdhesim dhe riintegrim. Të rinjtë vulnerabël mund të identifikohen dhe aktivizohen përmes partneriteteve vendore dhe Garancisë Rinore.
Personat me aftësi të kufizuara mund të përfitojnë drejtpërdrejt nga: punësimi sipas kuotave; programet e financuara nga Fondi Social i Punësimit; përshtatja e arsyeshme e vendit të punës; aftësimi dhe riaftësimi; këshillimi, orientimi dhe shërbimet mbështetëse.

Në të njëjtën kohë, punëkërkuesit do të kenë detyrime më të qarta për bashkëpunim, deklarim të saktë dhe pjesëmarrje në masat e aktivizimit. Pezullimi ose heqja e statusit në rast të refuzimit të pajustifikuar mund të përbëjë ndikim negativ të drejtpërdrejtë për individin. Ky ndikim duhet të menaxhohet përmes procedurave të qarta, proporcionale, të arsyetuara dhe të ankueshme.
Ndikimet sasiore dhe monetare
Përfitimi monetar më i drejtpërdrejtë për individët është paga nga punësimi: përfitimi vjetor bruto për individin = paga mujore bruto × muajt e punësimit. Përfitimi neto duhet të marrë parasys tatimet dhe kontributet; humbjen e mundshme të përfitimeve sociale; kostot e transportit, kujdesit dhe punësimit; kohëzgjatjen e qëndrueshme të punësimit.
Në këtë fazë të hartimit të projektligjit nuk ka të dhëna të mjaftueshme për numrin e pritshëm të punësimeve shtesë, pagën mesatare dhe kohëzgjatjen e punësimit. Për këtë arsye, përfitimi nuk mund të përcaktohet në vlerë monetare në këtë fazë.

Ndikimet mbi subjektet e tregut të punës dhe shoqërinë civile
Ndikimi i drejtpërdrejtë pozitiv lidhet me mundësinë që subjektet publike dhe private, organizatat jofitimprurëse, institucionet arsimore dhe formuese dhe organizatat ndërkombëtare të kontraktohen për ofrimin e shërbimeve të specializuara; mbulimin e grupeve dhe territoreve të caktuara; zbatimin e programeve aktive të tregut të punës dhe identifikimin dhe aktivizimin e grupeve të veçanta. 
Kjo krijon mundësi të reja financim nga fondet publike, por gjithashtu sjell detyrime për plotësimin e standardeve të shërbimit, raportimin e rezultateve, mbrojtjen e të dhënave, menaxhimin financiar, si dhe monitorimin dhe kontrollin e performancës.
Ndikimi monetar do të varet nga numri dhe vlera e kontratave publike, të cilat nuk janë përcaktuar në projektligj.

Ndikimet jo të drejtpërdrejta

Ndikimet ekonomike
Ndikimet ekonomike jo të drejtpërdrejta mund të përfshijnë: rritjen e ofertës efektive të fuqisë punëtore, plotësimin më të shpejtë të vendeve të lira, rritjen e prodhimit dhe produktivitetit;, reduktimin e kohëzgjatjes së papunësisë, rritjen e të ardhurave dhe konsumit të familjeve, rritjen e të ardhurave tatimore dhe kontributeve, reduktimin e varësisë nga mbështetja sociale, përmirësimin e përputhjes ndërmjet aftësive dhe nevojave të ekonomisë, mbështetjen e lëvizshmërisë së punëtorëve, përmirësimin e vendimmarrjes të politikave të tregut të punës dhe zhvillimit ekonomik, në sajë  të të dhënave të Observatorit.
Madhësia e këtyre përfitimeve varet nga shkalla në të cilën shërbimet dhe programet rezultojnë në punësim shtesë dhe të qëndrueshëm.

Ndikimet sociale
Ndikimet sociale jo të drejtpërdrejta përfshijnë përmirësimin e mirëqenies së individëve dhe familjeve, uljen e rrezikut të varfërisë dhe përjashtimit social, rritjen e pavarësisë ekonomike, rritjen e pjesëmarrjes së personave me aftësi të kufizuara, të rinjve jo në arsim, punësim apo formim profesional (JAPFP), reduktimin e pasivitetit dhe dekurajimit të të rinjve; përmirësimin e integrimit të migrantëve të kthyer, rritjen e barazisë së mundësive, rritjen e besimit në shërbimet publike, ndikime pozitive në komunitet përmes modeleve të suksesshme të punësimit.

Ekziston gjithashtu rreziku që zbatimi formal i kuotave, pa përputhje reale të aftësive dhe pa mbështetje në vendin e punës, të çojë në punësim jo të qëndrueshëm ose thjesht formal. Për këtë arsye, kuotat duhet të shoqërohen me këshillim, trajnim, përshtatje të arsyeshme dhe monitorim.


Përllogaritja e ndikimit neto monetar
Në këtë fazë nuk mund të paraqitet një vlerë e vetme monetare neto e besueshme për secilin opsion, për shkak të mungesës së të dhënave për kostot e sistemeve, numrin e përfituesve, punësimet shtesë dhe reagimin e punëdhënësve.

Në mungesë të këtyre të dhënave, përzgjedhja e Opsionit 3 mbështetet në analizën cilësore të ndikimeve, proporcionalitetin e ndërhyrjes dhe faktin se ai mundëson realizimin e objektivave me kosto dhe kohë më të ulët sesa hartimi i një ligji të ri.



Arsyetimi i opsionit të preferuar

· Zgjidhni opsionin e preferuar, bazuar në analizë. 
· Shpjegoni arsyetimin tuaj.  

[bookmark: _Toc506919739]Opsioni i rekomanduar është Opsioni 3 – ndryshimi i ligjit ekzistues nr. 15/2019 “Për nxitjen e punësimit”, i ndryshuar.
Ky opsion vlerësohet si alternativa më e përshtatshme, pasi ruan qëllimin, strukturën dhe mekanizmat funksionalë të ligjit në fuqi, ndërkohë që plotëson mangësitë e evidentuara gjatë zbatimit dhe krijon bazën ligjore për realizimin e objektivave të reja të politikës së punësimit.

Në veçanti, Opsioni 3 mundëson:
· përditësimin e përkufizimeve dhe zgjerimin e kategorive të përfituesve; 
· rregullimin e plotë të regjistrimit dhe aktivizimit të punëkërkuesve; 
· përfshirjen e subjekteve të tregut të punës në ofrimin e shërbimeve dhe zbatimin e programeve; 
· forcimin e Garancisë Rinore dhe ngritjen e partneriteteve vendore; 
· shtrirjen e programeve aktive tek personat që rrezikojnë humbjen e punës dhe migrantët e kthyer; 
· vënien në zbatim të kuotave dhe operacionalizimin e Fondit Social të Punësimit; 
· institucionalizimin e Observatorit dhe krijimin e pasaportës digjitale të punësimit dhe aftësive; 
· rritjen e transparencës dhe përgjegjshmërisë së punëdhënësve; 
· krijimin e bazës institucionale dhe teknike për pjesëmarrjen në EURES. 

Ndryshe nga status quo-ja dhe ndërhyrja jorregullatore, Opsioni 3 krijon të drejta, detyrime, kompetenca dhe mekanizma financiarë të zbatueshëm. Krahasuar me hartimin e një ligji të ri, ai kërkon më pak kohë dhe burime, ruan vazhdimësinë juridike dhe institucionale dhe shmang rishikimin e plotë të kuadrit nënligjor dhe të sistemeve ekzistuese. Për këtë arsye, ai paraqet raportin më të mirë ndërmjet efektivitetit, kostos, proporcionalitetit dhe zbatueshmërisë.

Ky vlerësim rezulton edhe nga analiza me shumë kritere, pasqyruar më poshtë si vijon:
Analiza me shumë kritere
Opsionet që merren në konsideratë janë: 
Opsioni 0 – status quo-ja dhe mosbërja e ndryshimeve ligjore, duke pritur që situata të vetërregullohet, pa ndërhyrjen e pushtetit legjislativ. 
Opsioni 1 – jorregullator- hartimi dhe zbatimi i programeve të dedikuara të nxitjes së punësimit për PAK   
Opsioni 2: – Hartimi dhe miratimi i një ligji të ri si bazë ligjore për një model të ri të shërbimit të punësimit.
Opsioni 3 (i preferuar): – Ndryshimi i ligjit ekzistues nr.15/2019 “Për nxitjen e punësimit”.

Kriteret për vlerësimin e opsioneve dhe pesha e secilit sipas rëndësisë relative:
1. Efikasiteti i politikave dhe programeve shteterore në kuadër të nxitjes së punësimit për grupet vulnerabël.
2. Harmonizimi i kuadrit rregullator për zbatimin e PATP-ve do të jetë i rishikuar në bazë të ligjit nr.15/2019, “Për nxitjen e punësimit”. 
3. Përmirësimi i shërbimeve të punësimit dhe arsimimit dhe formimit profesional për të rinjtë dhe të rriturit.
4. Efikasiteti i programeve të punësimit në kuadër të uljes së nivelit të përgjithshëm të papunësisë në vend.
5. Kosto-efektiviteti.

Shkalla e performancës është nga 0 në 5, ku 0 përfaqëson opsionin më pak të preferuar dhe 5 atë më të preferuarin. 

	Kriteret
	Pesha
	Opsioni 0
	Opsioni 1
	Opsioni 2
	Opsioni 3

	Efektiviteti i politikave dhe programeve për grupet vulnerabël
	5
	0 (0)
	2 (10)
	5 (25)
	5 (25)

	Harmonizimi dhe koherenca e kuadrit rregullator
	4
	0 (0)
	0 (0)
	3 (12)
	4 (16)

	Përmirësimi i shërbimeve të punësimit, arsimit dhe formimit profesional
	3
	0 (0)
	2 (6)
	3 (9)
	3 (9)

	Efektiviteti në rritjen e punësimit dhe reduktimin e papunësisë
	4
	1 (4)
	2 (8)
	4 (16)
	4 (16)

	Kosto-efektiviteti dhe proporcionaliteti
	4
	2 (8)
	2 (8)
	2 (8)
	4 (16)

	Pikët e përgjithshme
	–
	12
	32
	70
	82



Analiza me shumë kritere tregon se opsioni 3, ndryshimi i ligjit ekzistues nr.15/2019 “Për nxitjen e punësimit”, është vlerësuar me më shumë pikë, për këtë arsye është përzgjedhur si opsion i preferuar. 

Çështje të zbatimit

· [bookmark: _Toc465267003]Shpjegoni se cila njësi do të jetë përgjegjëse për zbatimin e opsionit të zgjedhur.
· Shpjegoni pengesat e mundshme për zbatimin e opsionit të zgjedhur.
· Përshkruani masat që do të ndërmerren gjatë zbatimit për të arritur qëllimet e politikës.
· Specifikoni të gjitha kërkesat e përputhshmërisë dhe të zbatimit. 


Faza e shqyrtimit/vlerësimit

· Jepni një përshkrim të përmbledhur të masave të monitorimit dhe të vlerësimit.
· Identifikoni  kriteret/treguesit për të matur arritjen e qëllimeve ose progresin drejt tyre.



Raporti i vlerësimit të ndikimit - Shtojca 2/a

Tabela: Vlera aktuale neto në total (VAN) - kostot dhe përfitimet me vlerë monetare të përcaktuar në milionë lekë e zbritur për 4 vjet (Vlera aktuale e kostos dhe vlera aktuale e përfitimit); krahasuar me status quo-në.    


		


Përllogaritjes e VAN për opsioninin e preferuar janë bërë mbështetur në përfitimet dhe kostot që mund të përllogariten nga ndryshimet ligjore e konkretisht:


Raporti i vlerësimit të ndikimit – Shtojca 2/b 

Tabelë: Vlera aktuale neto në total e çdo opsioni   

	Opsioni
	Vlera aktuale në milionë lekë
	Vlera aktuale neto në milionë lekë

	
	Kosto
	Përfitimi
	

	Opsioni 1
	0
	0
	0

	Opsioni 2
	0
	0
	0

	Opsioni 3
	0
	0
	0



Sikurse shihet opsioni i preferuar rezulton opsioni 3 pasi ka vlerë aktuale neto më të lartë se dy opsionet e tjera, të cilat rezultojnë me vlerë aktuale zero pasi nuk sjellin asnjë risi krahasuar me opsionin  3.

